Document ID: 32000D0182

ΑΠΟΦΑΣΗ ΤΗΣ ΕΠΙΤΡΟΠΗΣ
της 14ης Σεπτεμβρίου 1999
σχετικά με διαδικασία εφαρμογής του άρθρου 81 της συνθήκης ΕΚ
(Υπόθεση IV/36.213/F2 - GEAE/Ρ & W)
[κοινοποιηθείσα υπό τον αριθμό Ε(1999) 2901]
(Το κείμενο στην αγγλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2000/182/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συμφωνία για τον Ευρωπαϊκό Οικονομικό Χώρο,
τον κανονισμό αριθ. 17 του Συμβουλίου, της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης(1), όπως τροποποιήθηκε τελευταία από τον κανονισμό (ΕΚ) αριθ. 1216/1999(2), και ιδίως τα άρθρα 6 και 8,
την αίτηση για αρνητική πιστοποίηση και την κοινοποίηση με σκοπό την απαλλαγή, οι οποίες υπεβλήθησαν σύμφωνα με τα άρθρα 2 και 4 του κανονισμού αριθ. 17 στις 26 Σεπτεμβρίου 1996,
την περίληψη αυτής της αίτησης και της κοινοποίησης που δημοσιεύθηκαν σύμφωνα με το άρθρο 19 παράγραφος 3 του κανονισμού αριθ. 17(3),
Μετά από διαβούλευση με τη συμβουλευτική επιτροπή συμπράξεων και δεσποζουσών θέσεων,
Εκτιμώντας τα ακόλουθα:
I. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
Α. ΕΙΣΑΓΩΓΗ
(1) Στις 26 Σεπτεμβρίου 1996, η Genèral Electric Aircraft Engines (GEAE) και η Pratt & Whitney (Ρ & W) κοινοποίησαν τρεις συμφωνίες στην Επιτροπή οι οποίες αφορούσαν τη δημιουργία μιας κοινής επιχείρησης μεταξύ των επιχειρήσεων αυτών με την επωνυμία GE-Ρ & W Engine Alliance LLC (Engine Alliance). Η Engine Alliance δημιουργήθηκε με στόχο το σχεδιασμό, την παραγωγή, την πώληση και τη συντήρηση ενός νέου κινητήρα για αεροσκάφη, του κινητήρα GP7000 (ο νέος κινητήρας). Ο νέος κινητήρας θα εξοπλίσει στο μέλλον πολύ μεγάλα εμπορικά αεροσκάφη, όπως είναι το σχεδιαζόμενο Airbus Α3ΧΧ και ενδεχομένως οι επιμηκυμένοι τύποι του Boeing Β747-400. Υπάρχουν μόνον τρεις εταιρείες στην αγορά που είναι σε θέση να κατασκευάσουν κινητήρες γι' αυτού του είδους τα αεροσκάφη: η GEAE, η Ρ & W και η Rolls-Royce plc (Rolls-Royce).
Β. ΙΣΤΟΡΙΚΟ
(2) Η Engine Alliance δημιουργήθηκε με πρωταρχικό στόχο την κατασκευή ενός νέου κινητήρα ο οποίος προοριζόταν για τους μεγαλύτερους τύπους του αεροσκάφους Β747-400 που σχεδίαζε να κατασκευάσει η εταιρεία Boeing (Growth 747). Το Growth 747 προοριζόταν για μεγάλες διαδρομές, θα ήταν τετρακινητήριο με 450-550 θέσεις και η εμπορική του εκμετάλλευση θα άρχιζε περί τα τέλη του έτους 2000. Το Growth 747 χρειαζόταν μια σύγχρονη από τεχνική άποψη μηχανή με προωστική ισχύ 70000 έως 85000 λίβρες και θα έπρεπε να πληροί πολύ αυστηρές προδιαγραφές όσον αφορά το μέγεθος, το βάρος, το επίπεδο θορύβου, τις εκπομπές και το κόστος λειτουργίας. Κανένας από τους τρεις κατασκευαστές δεν μπορούσε να προσφέρει κινητήρες που θα πληρούσαν αυτά τα κριτήρια. Η Rolls-Royce, πάντως, δεν θα χρειαζόταν να κατασκευάσει έναν εντελώς καινούργιο κινητήρα αλλά μια παραλλαγή ενός από τους, υπάρχοντες. Μετά από πολλές ανεπιτυχείς προσπάθειες να κατασκευάσουν μια παραλλαγή ενός από τους υπάρχοντες κινητήρες η Ρ & W και η GEAE αποφάσισαν να ιδρύσουν την Engine Alliance. Η Boeing ανακοίνωσε τον Ιανουάριο του 1997 ότι θα εγκατέλειπε το σχέδιό της για την κατασκευή του Growth 747 λόγω της ανεπαρκούς και αβέβαιης ζήτησης και του υψηλού κόστους παραγωγής. Η Airbus Industrie (Airbus), ο άλλος κατασκευαστής μεγάλων εμπορικών αεροσκαφών, ανακοίνωσε ότι θα συνέχιζε τα σχέδιά της για την κατασκευή του Α3ΧΧ, του νέου τετρακινητήριου αεροσκάφους μεγάλων διαδρομών.
(3) Στις 6 Νοεμβρίου 1997, η Engine Alliance τροποποίησε την κοινοποίηση και δήλωσε ότι, μετά την απόφαση της Boeing να εγκαταλείψει το σχέδιο Growth 747, η Engine Alliance σκόπευε να κατασκευάσει ένα νέο κινητήρα για το σχεδιαζόμενο αεροσκάφος Α3ΧΧ. Το Α3ΧΧ θα έχει δυνατότητα μεταφοράς 480-650 επιβατών και η εμπορική του εκμετάλλευση προβλέπεται για το έτος 2004. Για το αεροσκάφος αυτό θα χρειαστούν μηχανές με τις ίδιες περίπου τεχνικές προδιαγραφές όπως για το Boeing Growth 747. Αυξήθηκε το φάσμα πρόωσης ώστε να καλύπτει 70000 έως 85000 λίβρες +/- 10 %, δηλαδή από 63000 έως 93500 λίβρες. Η Airbus έχει συνάψει ένα πρωτόκολλο συμφωνίας με την Engine Alliance και με την Rolls-Royce σχετικά με έναν κινητήρα που θα εξοπλίσει το Α3ΧΧ. Η Boeing, αντί να κατασκευάσει το Growth 747, μελετά προς το παρόν την κατασκευή επιμηκυμένων τύπων του Β747-400, αλλά δεν έχει λάβει ακόμη οριστική απόφαση. Ο νέος κινητήρας ενδέχεται να είναι κατάλληλος και για ορισμένους επιμηκυμένους τύπους.
(4) Η δημιουργία της Engine Alliance κοινοποιήθηκε επίσης και στην ομοσπονδιακή επιτροπή εμπορίου (Federal Trade Commission) των Ηνωμένων Πολιτειών της Αμερικής, η οποία δήλωσε στις 22 Νοεμβρίου 1996 ότι είχε ολοκληρώσει την έρευνά της. Η απόφαση αυτή επιβεβαιώθηκε τον Οκτώβριο του 1997. Τα μέρη έχουν αναλάβει την υποχρέωση να ενημερώσουν την Federal Trade Commission σχετικά με οποιαδήποτε αλλαγή όσον αφορά το πεδίο δραστηριοτήτων της Engine Alliance.
Γ. ΤΑ ΜΕΡΗ
1. General Electric Aircraft Engines
(5) Η General Electric Aircraft Engines (GEAE) είναι μια από τις έντεκα επιχειρήσεις της General Electric de Fairfield, Connecticut, Ηνωμένες Πολιτείες της Αμερικής. Η GEAE κατασκευάζει κινητήρες αεροσκαφών και παρέχει συναφείς υπηρεσίες τόσο στον εμπορικό όσο και στον στρατιωτικό τομέα. Η General Electric Company δραστηριοποιείται στον τομέα χρηματοδοτικής μίσθωσης αεροσκαφών μέσω της GE Capital Aviation Services (GECAS), η οποία αποτελεί τμήμα των οικονομικών της υπηρεσιών (GE Capital Services).
(6) Το 1998 ο συνολικός κύκλος εργασιών της General Electric Company ανήλθε σε 100469 εκατομμύρια δολάρια ΗΠΑ. Ο κύκλος εργασιών της GEAE το 1998 ανήλθε σε 10294 εκατομμύρια δολάρια ΗΠΑ.
2. Pratt & Whitney
(7) Η Pratt & Whitney (Ρ & W) είναι ένα τμήμα της United Technologies Corporation (UTC) που έχει την έδρα της στο Hartford, Connecticut, Ηνωμένες Πολιτείες της Αμερικής. Η Ρ & W κατασκευάζει κινητήρες για μεγάλα εμπορικά σκάφη. Κατασκευάζει επίσης κινητήρες για στρατιωτικά αεροσκάφη, συστήματα πρόωσης για βλήματα και βιομηχανικούς στροβίλους.
(8) Το 1998 ο συνολικός κύκλος εργασιών της UTC ανήλθε στα 25,715 εκατομμύρια δολάρια ΗΠΑ. Ο κύκλος εργασιών της Ρ & W το 1998 ανήλθε στα 7,876 εκατομμύρια δολάρια ΗΠΑ.
Δ. ΟΙ ΚΟΙΝΟΠΟΙΗΘΕΙΣΕΣ ΣΥΜΦΩΝΙΕΣ
1. Οι συμφωνίες
(9) Τρεις συμφωνίες είχαν κοινοποιηθεί αρχικά, στις 26 Σεπτεμβρίου 1996:
- το πρωτόκολλο συμφωνίας της 16ης Αυγούστου 1996 ανάμεσα στην Engine Alliance και στην Boeing σχετικά με έναν κινητήρα που προοριζόταν για τους επιμηκυμένους τύπους του αεροσκάφους 747-400, το οποίο περιελάμβανε τη δέσμευση συνεργασίας, τον τιμοκατάλογο για τον νέο κινητήρα και τις τεχνικές προδιαγραφές,
- η συμφωνία της 28ης Αυγούστου 1996 που καθόριζε το γενικό πλαίσιο της συνεργασίας, τους νόμιμους εκπροσώπους, τις εγγυήσεις και τις πρόσθετες συμφωνίες ανάμεσα στα συμβαλλόμενα μέρη και, τέλος, τις αιτίες και τους όρους καταγγελίας και
- η συμφωνία Limited Liability Company (εταιρεία περιορισμένης ευθύνης) της 28ης Αυγούστου 1996 (συμφωνία LLC), η οποία συνήφθη μεταξύ των GEAE, Ρ & W και Engine Alliance και αφορά τους όρους λειτουργίας της Engine Alliance.
(10) Το πρωτόκολλο συμφωνίας που συνήφθη με τη Boeing στις 16 Αυγούστου 1996 και αφορούσε το Growth 747 δεν ισχύει πλέον μετά την απόφαση της Boeing να μην κατασκευάσει το αεροσκάφος Growth 747. Αντικαταστάθηκε από το πρωτόκολλο συμφωνίας της 27ης Μαΐου 1998 που αφορά το σχέδιο κατασκευής του αεροσκάφους Α3ΧΧ. Η συμφωνία σχετικά με την ίδρυση της κοινής επιχείρησης καθώς και η συμφωνία σχετικά με την LLC παραμένουν σε ισχύ.
2. Οι συμβατικές διατάξεις
α) Διάρθρωση της διεύθυνσης της Engine Alliance
(11) Η Engine Alliance είναι μια κοινή επιχείρηση αόριστης διάρκειας που δημιουργήθηκε από την GEAE και την Ρ & W, η δε διεύθυνσή της παρουσιάζει την ακόλουθη διάρθρωση:
(12) Καθένα από τα μέρη θα κατέχει το 50 % των μετοχών της κοινής επιχείρησης και θα μοιράζεται [...](4) με το άλλο τα έσοδα και τις ευθύνες. Τα μέρη θα ιδρύσουν μια επιτροπή η οποία θα αποτελείται από έξι μέλη, τρία για κάθε μέρος. Η επιτροπή αυτή θα διευθύνει την Engine Alliance και θα είναι υπεύθυνη για τον καθορισμό της γενικής πολιτικής, για την έγκριση των κυριοτέρων σχεδίων, των συμβάσεων, των παραγγελιών και των αποφάσεων όσον αφορά την πώληση των προϊόντων και την παροχή υπηρεσιών. Η επιτροπή θα συνεδριάζει σε τακτικά διαστήματα. θα έχει δε απαρτία όταν θα παρευρίσκονται και τα έξι μέλη της. Η ομόφωνη απόφαση της επιτροπής αυτής είναι απαραίτητη για τα σημαντικά οργανωτικά θέματα, όπως είναι οι τροποποιήσεις της συμφωνίας LLC ή του τομέα δραστηριοτήτων της επιχείρησης, ή άλλες σημαντικές πράξεις, όπως είναι η αγορά άλλων επιχειρήσεων ή περιουσιακών στοιχείων έξω από τα πλαίσια των κανονικών δραστηριοτήτων της εταιρείας.
(13) Η θητεία του προέδρου είναι τριετής. Τα μέλη θα επιλέξουν το χώρο συναρμολόγησης και την έδρα της εταιρείας με στόχο το δυνατότερο χαμηλό κόστος και την πλέον ευνοϊκή θέση από γεωγραφικοοικονομική άποψη για το νέο κινητήρα. Το μέρος που δεν θα έχει το εργοστάσιο συναρμολόγησης και την έδρα θα ορίσει τον πρώτο πρόεδρο. Η προεδρία θα ασκείται στη συνέχεια εναλλάξ από τα δύο μέρη. Ο πρόεδρος θα έχει τη γενική ευθύνη για τις δραστηριότητες της επιχείρησης και θα επιβλέπει κυρίως τις πωλήσεις και την εμπορία του νέου κινητήρα.
(14) Η πώληση του νέου κινητήρα αποτελεί ευθύνη της Engine Alliance. Τα ανώτερα στελέχη και το προσωπικό της εταιρείας που θα είναι υπεύθυνο για το νέο κινητήρα δεν θα συμμετέχουν στην πώληση ή στην εμπορία άλλων κινητήρων που κατασκευάζονται στο πλαίσιο άλλων προγραμμάτων των μερών.
(15) Η εταιρεία θα τηρεί πλήρεις χωριστούς λογαριασμούς και πλήρη χωριστά λογιστικά βιβλία όπου θα καταχωρούνται όλες οι πράξεις και οποιοδήποτε θέμα έχει σχέση με τις δραστηριότητες της επιχείρησης. Οι λογαριασμοί θα ενημερώνονται με βάση την ημερομηνία δημιουργίας της οφειλής/αξίωσης (accrual basis) και σύμφωνα με τις αρχές GAAP (γενικά παραδεκτές λογιστικές αρχές στις Ηνωμένες Πολιτείες της Αμερικής). Οι λογαριασμοί θα ελέγχονται από ανεξάρτητους επαγγελματίες λογιστές.
β) Η λειτουργία της Engine Alliance
(16) Η Engine Alliance δεν θα παράγει η ίδια τους νέους κινητήρες αλλά θα συντονίζει τις δραστηριότητες των ιδρυτικών επιχειρήσεων για το σχεδιασμό και την παραγωγή του νέου κινητήρα. Κάθε μέρος θα αναλάβει ολόκληρο το κόστος παραγωγής των ανταλλακτικών και των δομοστοιχείων. Το μέρος που θα παράγει ένα δομοστοιχείο θα είναι υπεύθυνο και για το σχεδιασμό του. Οι ευθύνες όσον αφορά το σχεδιασμό έχουν κατανεμηθεί ως εξής: η GEAE θα είναι υπεύθυνη για το σχεδιασμό του βασικού συστήματος και η Ρ & W για το σχεδιασμό του συστήματος χαμηλής πίεσης. Καθένα από τα μέρη θα εκτελέσει το μισό πρόγραμμα. Εάν καταστεί αδύνατο να χωριστεί σε ίσα μέρη το πρόγραμμα, τότε ένα από τα δύο μέρη θα αναγκαστεί να προβεί σε πληρωμές υπέρ του άλλου μέρους.
(17) Τα μέρη μπορούν να παραχωρήσουν τις μετοχές τους σε κάποιον προμηθευτή, ο οποίος πληροί συγκεκριμένα κριτήρια. Μπορούν επίσης να εκχωρήσουν ένα μέρος του προγράμματός τους που αφορά τον νέο κινητήρα, καθώς και τους σχετικούς κινδύνους και έσοδα σε τρίτους, υπό τον όρο ότι θα ενημερώσουν το άλλο μέρος σχετικά με την ταυτότητα και τις ευθύνες των τρίτων [...](5).
(18) Τα μέρη θα εκπονήσουν ένα πλήρες πρόγραμμα εξυπηρέτησης των πελατών για την παροχή υπηρεσιών συντήρησης και επιθεώρησης με χαμηλό κόστος. Η συντήρηση και η επιθεώρηση του νέου κινητήρα θα συντονίζονται και θα πραγματοποιούνται εξ ονόματος της Engine Alliance στις υπάρχουσες εγκαταστάσεις των μερών. Οι αγοραστές του νέου κινητήρα οι οποίοι επιθυμούν να επενδύσουν στη συντήρηση και στην επιθεώρηση του προϊόντος αυτού μπορούν να λάβουν μη αποκλειστικές άδειες καταβάλλοντας το συμφωνηθέν τέλος.
γ) Βιομηχανική ιδιοκτησία
(19) Οι εμπιστευτικές πληροφορίες που κοινολογούνται βάσει της συμφωνίας LLC είναι και παραμένουν ιδιοκτησία του μέρους που τις κοινολογεί. Κάθε μέρος λαμβάνει τα απαραίτητα μέτρα ώστε να διασφαλιστεί ότι οι υπάλληλοι του άλλου μέρους που βρίσκονται στις δικές του εγκαταστάσεις δεν θα έχουν πρόσβαση στις μη κοινολογημένες εμπιστευτικές πληροφορίες που βρίσκονται στις εγκαταστάσεις αυτές. Τα μέρη θα καθιερώσουν τις κατάλληλες διαδικασίες και θα εκπαιδεύσουν αναλόγως το προσωπικό τους ώστε να τηρηθούν τα μέτρα αυτά.
(20) Τα μέρη θα χορηγήσουν ατελώς το ένα στο άλλο μη αποκλειστικές άδειες για τη χρησιμοποίηση της υφιστάμενης τεχνολογίας (βασικής τεχνολογίας) σε παγκόσμιο επίπεδο για: i) μια κοινή διεπαφή των στοιχείων· ii) τη λειτουργία και την επιθεώρηση του νέου κινητήρα και iii) την χορήγηση πιστοποιητικών ή για τη συντήρηση, την επιθεώρηση και την επισκευή του νέου κινητήρα. Τα μέρη μπορούν να παραχωρήσουν αυτή τη βασική τεχνολογία σε τρίτους μόνον κατόπιν άδειας του μέρους που είναι ιδιοκτήτης, στο βαθμό που αυτό είναι απαραίτητο για να εκπληρώσουν τις υποχρεώσεις τους που προκύπτουν από τη συμφωνία LLC και υπό τον όρο ότι οι τρίτοι θα δεσμευτούν εγγράφως να μην αποκαλύψουν αυτές τις πληροφορίες.
δ) Η χρησιμοποίηση των ανταλλακτικών ή των συστατικών μερών
(21) [...](6).
(22) Με την επιφύλαξη των όσων προαναφέρθηκαν, τα μέρη μπορούν να χρησιμοποιούν ελεύθερα την τεχνολογία που αναπτύχθηκε ή αποκτήθηκε είτε λόγω της συμμετοχής τους στην Engine Alliance είτε στο πλαίσιο εκτέλεσης διάφορων εργασιών βάσει της συμφωνίας LLC για οποιοδήποτε άλλο πρόγραμμα που αφορά κινητήρες.
Ε. Η ΣΧΕΤΙΚΗ ΑΓΟΡΑ
1. Η σχετική αγορά του προϊόντος
Η αγορά των αεριοστροβιλοκινητήρων που προορίζονται για το σχεδιαζόμενο Airbus Α3ΧΧ και για τους πιθανούς επιμηκυμένους τύπους του Boeing Β747-400
(23) Τα μέρη έχουν ορίσει την εν λόγω αγορά ως την αγορά κινητήρων με προωστική ισχύ 70000 έως 85000 λίβρες +/- 10 % (δηλαδή 63000 έως 93500 λίβρες) που πρόκειται να εξοπλίσουν το σχεδιαζόμενο Airbus Α3ΧΧ και τους μελλοντικούς επιμηκυμένους τύπους του Boeing 747-400.
(24) Ορισμένοι τρίτοι ισχυρίζονται ότι είναι πολύ περιορισμένος αυτός ο ορισμός της αγοράς και δεν λαμβάνεται υπόψη το γεγονός ότι ο νέος κινητήρας θα μπορούσε να προσαρμοστεί ούτως ώστε να είναι κατάλληλος και για άλλα είδη αεροσκαφών. Κατά την άποψή τους, η σχετική αγορά του προϊόντος είναι ευρύτερη και θα πρέπει να ορισθεί ως η αγορά αεριοστροβιλοκινητήρων με προωστική ισχύ από 63000 έως 93500 λίβρες, οι οποίοι είναι κατάλληλοι και για τα υπάρχοντα εμπορικά αεροσκάφη φαρδιάς ατράκτου.
(25) Όσον αφορά τη ζήτηση, η Επιτροπή λαμβάνει υπόψη της τη χρήση για την οποία προορίζεται ο νέος κινητήρας. Οι αεριοστροβιλοκινητήρες σχεδιάζονται ειδικά και κατασκευάζονται ώστε να πληρούν τις προδιαγραφές συγκεκριμένου τύπου αεροσκάφους. Οι προδιαγραφές που αφορούν την προωστική ισχύ του κινητήρα, το μέγεθος, το βάρος, το επίπεδο θορύβου, τις εκπομπές, την κατανάλωση καυσίμων και το λειτουργικό κόστος διαφέρουν ανάλογα με τον τύπο και το μέγεθος του αεροσκάφους. Οι προδιαγραφές αυτές έχουν καθοριστεί από τους κατασκευαστές σκελετών αεροσκαφών σε συνεργασία με τις αεροπορικές εταιρείες.
(26) Το σχεδιαζόμενο τετρακινητήριο αεροσκάφος Α3ΧΧ, για το οποίο προορίζεται ο νέος κινητήρας, θα είναι το πρώτο αεροσκάφος στην αγορά που θα έχει δύο διαδρόμους και δύο ορόφους, καθώς και μεγαλύτερη ικανότητα μεταφοράς επιβατών (480-650 επιβάτες) από οποιοδήποτε υπάρχον αεροσκάφος. Θα κατασκευαστούν τύποι αυτού του αεροπλάνου για τη μεταφορά επιβατών και φορτίων καθώς και μεικτοί τύποι που θα μεταφέρουν τόσο επιβάτες όσο και φορτία. Η Airbus σκοπεύει να κατασκευάσει το Α3ΧΧ-100 (550 θέσεις) και στη συνέχεια το Α3ΧΧ-200 (656 θέσεις), με ακτίνα δράσης από 7650 έως 8750 ναυτικά μίλια και τα δύο. Η Airbus εξετάζει επίσης και τη δυνατότητα κατασκευής ενός μικρότερου τύπου, του Α3ΧΧ-50 (,481 θέσεις). Σύμφωνα με τις τωρινές εκτιμήσεις της Αirbus, ο τύπος Α3ΧΧ-100 θα χρειαστεί κινητήρες προωστικής ισχύος 67000 λιβρών και ο Α3ΧΧ-200 θα χρειαστεί κινητήρες προωστικής ισχύος 75000 λιβρών. Σύμφωνα με τα προκαταρκτικά σχέδια της Airbus ο μικρότερος τύπος Α3ΧΧ-SOR θα χρειαζόταν κινητήρες προωστικής ισχύος 67000 λιβρών. Η Airbus δεν έχει ακόμη οριστικοποιήσει τις προδιαγραφές όσον αφορά την προωστική ισχύ. Οι ενδεχόμενοι επιμηκυμένοι τύποι του αεροσκάφους Boeing Β747-400 θα χρειαστούν, σύμφωνα με τις τωρινές εκτιμήσεις της Boeing, κινητήρες προωστικής ισχύος 67000 λιβρών.
(27) Το σχεδιαζόμενο αεροσκάφος Α3ΧΧ καθώς και οι πιθανοί επιμηκυμένοι τύποι του αεροσκάφους Β747-400 θα χρειαστούν αεριοστροβιλοκινητήρες με πολύ ειδικά και απαιτητικά τεχνικά χαρακτηριστικά όσον αφορά την προωστική ισχύ, το μέγεθος, το βάρος, το επίπεδο θορύβου, τις εκπομπές, την κατανάλωση καυσίμων και το λειτουργικό κόστος. Λόγω των ειδικών χαρακτηριστικών, ο νέος κινητήρας δεν μπορεί, από την άποψη της ζήτησης, να υποκατασταθεί από κάποιον από τους υφιστάμενους κινητήρες.
(28) Όσον αφορά την προσφορά, οι κατασκευαστές δεν μπορούν να προσφέρουν τους υφιστάμενους κινητήρες για το προαναφερόμενο αεροσκάφος ούτε μπορούν να προσαρμόσουν τους κινητήρες τους εντός συντόμου χρονικού διαστήματος ώστε να πληρούν τα ειδικά χαρακτηριστικά. Οι τρεις κατασκευαστές μόνο μεσοπρόθεσμα μπορούν να κατασκευάσουν έναν κινητήρα που θα πληροί αυτά τα χαρακτηριστικά, είτε κατασκευάζοντας μια παραλλαγή του παρόντος κινητήρα (Rolls-Royce) είτε κατασκευάζοντας ένα νέο κινητήρα (Ρ & W και GEAE).
(29) Με βάση τα παραπάνω, η Επιτροπή συμπεραίνει ότι η σχετική αγορά του προϊόντος είναι η αγορά αεριοστροβιλοκινητήρων που προορίζονται για το σχεδιαζόμενο αεροσκάφος Airbus Α3ΧΧ και για τους πιθανούς επιμηκυμένους τύπους του αεροσκάφους Boeing Β747-400.
2. Η γειτονική αγορά σχετικού προϊόντος
Η αγορά αεριοστροβιλοκινητήρων για τα υπάρχοντα εμπορικά αεροσκάφη φαρδιάς ατράκτου
(30) Θα ήταν αδύνατο να χρησιμοποιηθεί ο νέος κινητήρας για οποιοδήποτε άλλο αεροσκάφος εκτός από το σχεδιαζόμενο Α3ΧΧ και τους πιθανούς επιμηκυμένους τύπους του αεροσκάφους Β747-400 χωρίς να γίνει κάποια προσαρμογή. Εντούτοις, τα κοινοποιούντα μέρη καθώς και η Rolls-Royce επιβεβαίωσαν ότι θα μπορούσε να γίνει προσαρμογή του νέου κινητήρα μεσοπρόθεσμα, ώστε να χρησιμοποιείται και για άλλα εμπορικά αεροσκάφη φαρδιάς ατράκτου, αλλά θα απαιτούσε υψηλό κόστος και πολύ χρόνο (τουλάχιστον 36 μήνες). Επομένως, η αγορά αεριοστροβιλοκινητήρων για τα υφιστάμενα εμπορικά αεροσκάφη φαρδιάς ατράκτου είναι γειτονική αγορά προς την αγορά αεριοστροβιλοκινητήρων που πρόκειται να κατασκευαστούν για το σχεδιαζόμενο αεροσκάφος Α3ΧΧ και για τους πιθανούς επιμηκυμένους τύπους του αεροσκάφους Β747-400. θα μπορούσε να πει κανείς ότι υπάρχουν τρεις υποαγορές εντός της αγοράς αεριοστροβιλοκινητήρων για τα υφιστάμενα εμπορικά αεροσκάφη φαρδιάς ατράκτου. Εντούτοις, το θέμα αυτό μπορεί να μείνει ανοικτό κατά την εκτίμηση της κοινοποιηθείσας συμφωνίας.
(31) Ως εμπορικά αεροσκάφη φαρδιάς ατράκτου θεωρούνται συνήθως τα εμπορικά αεροσκάφη που διαθέτουν πάνω από 200 θέσεις(7). Τα εμπορικά αεροσκάφη φαρδιάς ατράκτου χρειάζονται πιο ισχυρούς κινητήρες απ' ό,τι τα εμπορικά αεροσκάφη στενής ατράκτου. Τα αεροσκάφη στενής ατράκτου διαθέτουν συνήθως 100-200 θέσεις. Οι αεριοστροβιλοκινητήρες που διαθέτουν προς το παρόν τα αεροσκάφη στενής ατράκτου έχουν προωστική ισχύ μικρότερη των 45000 λιβρών και δεν μπορούν να υποκατασταθούν από κινητήρες που προορίζονται για αεροσκάφη φαρδιάς ατράκτου, τα οποία χρειάζονται κινητήρες με ελάχιστη προωστική ισχύ 60000 λίβρες περίπου.
(32) Τα εμπορικά αεροσκάφη φαρδιάς ατράκτου που παράγονται προς το παρόν είναι δικινητήρια και τετρακινητήρια. Το μόνο τρικινητήριο εμπορικό αεροσκάφος που παράγεται ακόμη είναι ο τύπος μεταφοράς φορτίων MD-11.
&gt;ΘΕΣΗ ΠΙΝΑΚΑ&gt;
(33) Η προωστική ισχύς του νέου κινητήρα θα κυμαίνεται από 63000 μέχρι 93500 λίβρες. Όλα τα προαναφερθέντα εμπορικά αεροσκάφη φαρδιάς ατράκτου είναι εξοπλισμένα με κινητήρες η ισχύς των οποίων κυμαίνεται εντός αυτού του φάσματος ισχύος. Η προωστική ισχύς ενός κινητήρα δεν εξαρτάται μόνον από το μέγεθος του αεροσκάφους το οποίο είναι τοποθετημένο αλλά και από τον αριθμό των κινητήρων. Ένα δικινητήριο αεροσκάφος χρειάζεται π.χ. κινητήρες με μεγαλύτερη προωστική ισχύ απ' ό,τι ένα τετρακινητήριο αεροσκάφος του ιδίου μεγέθους.
(34) Η εμπειρία των κατασκευαστών αεροκινητήρων δείχνει ότι οι αεριοστροβιλοκινητήρες για εμπορικά αεροσκάφη φαρδιάς ατράκτου τροποποιούνται συχνά ούτως ώστε να είναι κατάλληλοι και για άλλα αεροσκάφη εκτός από αυτά για τα οποία προορίζονταν αρχικά. Κατ' αυτό τον τρόπο, οι κινητήρες που είχαν κατασκευαστεί για ένα ειδικό τετρακινητήριο αεροσκάφος δεν μπορούν απλώς να τροποποιηθούν ώστε να είναι κατάλληλοι και για ένα άλλο τετρακινητήριο αεροσκάφος, αλλά μπορούν να χρησιμοποιηθούν και για ένα δικινητήριο αεροσκάφος. Οι τρεις κατασκευαστές έχουν κατασκευάσει κατά το παρελθόν τέτοιες παραλλαγές προσαρμόζοντας τους κινητήρες που προορίζονταν αρχικά για το αεροσκάφος Β747-400 ώστε να μπορούν να χρησιμοποιηθούν και σε ένα δικινητήριο αεροσκάφος. Επομένως, παρά το γεγονός ότι ο νέος κινητήρας θα προορίζεται κατά πρώτο λόγο για τετρακινητήρια αεροσκάφη φαρδιάς ατράκτου, δεν αποκλείεται να προσαρμοστεί αργότερα ώστε να μπορεί να χρησιμοποιηθεί και για δικινητήρια αεροσκάφη φαρδιάς ατράκτου.
(35) Η αγορά αεριοστροβιλοκινητήρων για τα υπάρχοντα εμπορικά αεροσκάφη φαρδιάς ατράκτου χαρακτηρίζεται από την παραγωγή "οικογενειών" κινητήρων με ορισμένες παραλλαγές. Παραδείγματα τέτοιων "οικογενειών" κινητήρων είναι ο κινητήρας Trent της Rolls-Royce, ο κινητήρας PW4000 της Ρ & W και οι κινητήρες CFM56 and CF6 της GEAE, οι οποίοι κατασκευάστηκαν σε συνεργασία με τη γαλλική κατασκευαστική εταιρία Snecιna. Οι "οικογένειες" αυτές περιλαμβάνουν κινητήρες για όλο το φάσμα των υφισταμένων εμπορικών αεροσκαφών φαρδιάς ατράκτου.
ΘΕΣΗ ΠΙΝΑΚΑ
(36) Το γεγονός ότι και οι τρεις κατασκευαστές έχουν δημιουργήσει "οικογένειες" κινητήρων για ολόκληρο το φάσμα των υφιστάμενων εμπορικών αεροσκαφών φαρδιάς ατράκτου δείχνει ότι και ο νέος κινητήρας θα μπορούσε, μεσοπρόθεσμα, να προσαρμοστεί ώστε να χρησιμοποιηθεί και σε άλλα εμπορικά αεροσκάφη φαρδιάς ατράκτου, εκτός από το σχεδιαζόμενο αεροσκάφος Α3ΧΧ και τους πιθανούς επιμηκυμένους τύπους του αεροσκάφους Β747-400.
(37) Η Επιτροπή θεωρεί ότι η αγορά αεριοστροβιλοκινητήρων που προορίζονται για τα υφιστάμενα εμπορικά αεροσκάφη φαρδιάς ατράκτου είναι γειτονική αγορά, επειδή, όπως αναφέρεται παραπάνω, οι παραλλαγές του νέου κινητήρα θα μπορούσαν μεσοπρόθεσμα να προσαρμοστούν ώστε να χρησιμοποιηθούν και για τα υφιστάμενα εμπορικά αεροσκάφη φαρδιάς ατράκτου, για τα οποία δεν προορίζονταν αρχικά.
3. Η σχετική γεωγραφική αγορά
(38) Η Engine Alliance θα είναι αρμόδια για την εμπορία, την πώληση και την συντήρηση του νέου κινητήρα σε ολόκληρο τον κόσμο. Το κόστος μεταφοράς για την παράδοση θα είναι αμελητέο. Για το λόγο αυτό, η Επιτροπή θεωρεί ότι η γεωγραφική αγορά αεριοστροβιλοκινητήρων που προορίζονται για το σχεδιαζόμενο αεροσκάφος Α3ΧΧ και για τους πιθανούς επιμηκυμένους τύπους του αεροσκάφους Β747-400 είναι η παγκόσμια αγορά.
(39) Το ίδιο ισχύει και για την αγορά αεριοστροβιλοκινητήρων για τα υπάρχοντα εμπορικά αεροσκάφη φαρδιάς ατράκτου, οι οποίοι πωλούνται σε ολόκληρο τον κόσμο υπό τους ίδιους όρους ανταγωνισμού. Το κόστος μεταφοράς σχετικά με την παράδοση είναι αμελητέο. Οι τρεις κατασκευαστές, GEAE, Ρ & W και Rolls-Royce, δραστηριοποιούνται σ' αυτή την αγορά σε ολόκληρο τον κόσμο. Επομένως, η αγορά αεριοστροβιλοκινητήρων για τα υφιστάμενα εμπορικά αεροσκάφη φαρδιάς ατράκτου είναι η παγκόσμια αγορά.
4. Μερίδια αγοράς
(40) Δεν υπάρχουν αριθμητικά στοιχεία σχετικά με τα μερίδια αγοράς όσον αφορά την αγορά αεροστροβίλων που προορίζονται για το σχεδιαζόμενο αεροσκάφος Α3ΧΧ ή για τους πιθανούς επιμηκυμένους τύπους του αεροσκάφους Β747-400, επειδή δεν διατίθενται ακόμη στην αγορά αυτοί οι κινητήρες. Τα μερίδια αγοράς που παρατίθενται κατωτέρω αφορούν τη γειτονική αγορά αεριοστροβιλοκινητήρων για τα υφιστάμενα εμπορικά αεροσκάφη φαρδιάς ατράκτου.
(41) Τα μερίδια αγοράς μπορούν να υπολογιστούν με βάση είτε τον αριθμό των εγκατεστημένων κινητήρων είτε την κατάσταση παραγγελιών είτε τον αριθμό των παραγγελιών. Ο αριθμός των εγκατεστημένων κινητήρων απεικονίζει την τωρινή κατάσταση ολόκληρου του τομέα. Οι ετήσιες καταστάσεις παραγγελιών απεικονίζουν την εξέλιξη των καθαρών παραγγελιών (αριθμός των νέων παραγγελιών μείον τον αριθμό των ακυρωμένων παραγγελιών) για συγκεκριμένη περίοδο. Ο αριθμός των παραγγελιών απεικονίζει την κατάσταση σε μια δεδομένη στιγμή.
α) Αεριοστροβιλοκινητήρες τοποθετημένοι σε εμπορικά αεροσκάφη φαρδιάς ατράκτου
(42) Τα μερίδια αγοράς των αεριοστροβιλοκινητήρων για τα εμπορικά αεροσκάφη φαρδιάς ατράκτου στην παγκόσμια αγορά βάσει των παραδόσεων από τον Ιανουάριο του 1996 μέχρι τον Μάρτιο του 1999 παρουσιάζουν την ακόλουθη εικόνα:
ΘΕΣΗ ΠΙΝΑΚΑ
β) Κατάσταση παραγγελιών για αεριοστροβιλοκινητήρες που προορίζονται για υφιστάμενα εμπορικά αεροσκάφη φαρδιάς ατράκτου
(43) Τα μερίδια των αεριοστροβιλοκινητήρων για υφιστάμενα εμπορικά αεροσκάφη φαρδιάς ατράκτου στην παγκόσμια αγορά βάσει της κατάστασης παραγγελιών (ανά αεροσκάφος) είναι τα ακόλουθα:
ΘΕΣΗ ΠΙΝΑΚΑ
γ) Παραγγελίες αεριοστροβιλοκινητήρων για τα υφιστάμενα εμπορικά αεροσκάφη φαρδιάς ατράκτου
(44) Τα μερίδια των κινητήρων για εμπορικά αεροσκάφη φαρδιάς ατράκτου στην παγκόσμια αγορά με βάση τις παραγγελίες παρουσιάζουν την ακόλουθη εικόνα:
ΘΕΣΗ ΠΙΝΑΚΑ
(45) Τα μερίδια αγοράς δείχνουν ότι τα κοινοποιούντα μέρη έχουν συνολικά πολύ υψηλό μερίδιο στην αγορά αεριοστροβιλοκινητήρων για υφιστάμενα εμπορικά αεροσκάφη φαρδιάς ατράκτου, τόσο από την άποψη των καταστάσεων παραγγελιών όσο και από την άποψη των κινητήρων που έχουν τοποθετηθεί ή έχουν παραγγελθεί. Οι αριθμοί των παραγγελιών δείχνουν ότι αυξάνεται στο μεταξύ το μερίδιο αγοράς της Rolls-Royce.
5. Η εκτιμώμενη ζήτηση για το νέο κινητήρα
(46) Η ζήτηση μέχρι το έτος 2020 για το σχεδιαζόμενο αεροσκάφος Α3ΧΧ εκτιμάται σε [...](8) αεροσκάφη περίπου σύμφωνα με την Engine Alliance. Η εκτιμώμενη ζήτηση συνεπώς θα ανέλθει στους [...](9) κινητήρες τουλάχιστον [...](10) εκτός από τους εφεδρικούς κινητήρες και τα ανταλλακτικά. Η ζήτηση για το αεροσκάφος Α3ΧΧ και για τους πιθανούς επιμηκυμένους τύπους του αεροσκάφους Β747-400 είναι, επομένως, αβέβαιη και εξαρτάται από διάφορους παράγοντες. Οι προβλέψεις της Boeing όσον αφορά την εξέλιξη της αγοράς είναι διαφορετικές από αυτές της Airbus και θεωρεί ότι η ζήτηση για το νέο αεροσκάφος "super jumbo" είναι πολύ μικρή για να δικαιολογήσει το πολύ υψηλό κόστος παραγωγής. Η ζήτηση εξαρτάται, εκτός των άλλων, και από το εάν η εναέρια κυκλοφορία θα προχωρήσει προς την κατεύθυνση της περαιτέρω "διάσπασης" των κεντρικών αεροδρομίων. Μια τέτοια εξέλιξη θα ανάγκαζε τις αεροπορικές εταιρείες να αγοράζουν μικρότερα αεροσκάφη, όπως π.χ. το Α340, αντί του πολύ μεγάλου "super jumbo" που είναι το αεροσκάφος Α3ΧΧ.
(47) Η Boeing δεν σκοπεύει προς το παρόν να κατασκευάσει κάποιο νέο πολύ μεγάλο αεροσκάφος, αλλά εξετάζει τη δυνατότητα κατασκευής επιμηκυμένων τύπων του υφισταμένου αεροσκάφους Β747-400. Η Engine Alliance εξακολουθεί να μελετά σε συνεργασία με την Boeing διάφορες διαμορφώσεις κινητήρα για τους επιμηκυμένους τύπους. Η Boeing εξετάζει προς το παρόν το ενδεχόμενο κατασκευής δύο μακρύτερων τύπων του αεροσκάφους 747-400, του 747-400 Χ Stretch (το οποίο θα μεταφέρει 485 επιβάτες περίπου) και του 747-400 Υ Stretch (το οποίο θα μεταφέρει 500 επιβάτες περίπου), για τους οποίους θα είναι κατάλληλος ο νέος κινητήρας. Εντούτοις, η Boeing δεν έχει λάβει ακόμη οριστική απόφαση εάν θα κατασκευάσει ή όχι αυτούς τους τύπους αεροπλάνων. Η Rolls-Royce αναμένεται ότι θα μπορέσει να προσφέρει μια παραλλαγή του κινητήρα της Trent 600 για τους τύπους 747-400 Χ/Υ Stretch.
(48) Οι πιθανοί πελάτες για το νέο κινητήρα είναι η Airbus και η Boeing και αργότερα ορισμένες αεροπορικές εταιρείες που εξυπηρετούν εκτεταμμένα δίκτυα αερογραμμών και πραγματοποιούν πτήσεις μεγάλων αποστάσεων. Σύμφωνα με τις εκτιμήσεις της Airbus, πάνω από το ήμισυ της προβλεπόμενης παραγωγής (58 %) θα πουληθεί σε αεροπορικές εταιρείες που είναι εγκατεστημένες στην περιοχή του ασιατικού Ειρηνικού. Το 20 % της προβλεπόμενης παραγωγής αναμένεται να πωληθεί στη Βόρεια Αμερική και το 20 % περίπου στην Ευρώπη. Όσον αφορά τους πελάτες, 20 αεροπορικές εταιρείες αναμένεται να αγοράσουν το 70 % των αεροσκαφών και άλλες 42 το υπόλοιπο. Οι πιθανοί αγοραστές του Α3ΧΧ είναι οι μεγάλες αεροπορικές εταιρείες οι οποίες βρίσκονται συνήθως σε ευνοϊκότερη διαπραγματευτική θέση σε σχέση με τους κατασκευαστές σκελετών αεροσκαφών και τους κατασκευαστές κινητήρων αεροσκαφών. Οι κυριότερες αερογραμμές για το σχεδιαζόμενο Α3ΧΧ είναι οι αερογραμμές στις οποίες χρησιμοποιείται προς το παρόν το Β-747, δηλαδή οι υπερατλαντικές, οι υπερειρηνικές, οι γραμμές Ασίας-Ευρώπης, καθώς και οι γραμμές εντός της Ασίας.
6. Η διάρθρωση της αγοράς του νέου κινητήρα και της γειτονικής αγοράς αεριοστροβιλοκινητήρων για τα υφιστάμενα εμπορικά αεροσκάφη φαρδιάς ατράκτου
α) Προσφορά
(49) Η διάρθρωση της αγοράς του νέου κινητήρα είναι παρόμοια με τη διάρθρωση της γειτονικής αγοράς αεριοστροβιλοκινητήρων για τα υφιστάμενα εμπορικά αεροσκάφη φαρδιάς ατράκτου. Προς το παρόν, μόνον τρεις κατασκευαστές κινητήρων αεροσκαφών έχουν τη δυνατότητα να κατασκευάσουν μόνοι τους αεριοστροβιλοκινητήρες γι' αυτές τις αγορές: η GEAE, η Ρ & W και η Rolls-Rοyc(11). Καθένας απ' αυτούς τους τρεις κατασκευαστές κινητήρων αεροσκαφών διαθέτει διάφορες "οικογένειες" κινητήρων που βασίζονται στην ίδια τεχνολογία και στα ίδια συστατικά μέρη. Η Rolls-Royce βλέπει το μερίδιό της στην αγορά να αυξάνεται και διαθέτει σημαντικές δυνατότητες κατασκευής νέων κινητήρων και παραλλαγών υφισταμένων κινητήρων, όπως δείχνει το παράδειγμα της οικογένειας Trent. Η γαλλική κατασκευαστική εταιρεία Sιecma δραστηριοποιείται στον τομέα κατασκευής αεριοστροβιλοκινητήρων σε συνεργασία με την GEAE μέσω της CFMI, αλλά δεν παράγει η ίδια τέτοιους κινητήρες. Κατά συνέπεια, δεν προβλέπεται να εισέλθουν νέοι κατασκευαστές σ' αυτή την αγορά στο άμεσο μέλλον.
(50) Τα εμπόδια κατά την είσοδο στην προαναφερόμενη αγορά είναι πολύ μεγάλα. Η κατασκευή τέτοιων μεγάλων αεριοστροβιλοκινητήρων συνεπάγεται πολύ υψηλό κόστος ( ένα εκατομμύριο δολάρια ΗΠΑ περίπου) για την έρευνα και την ανάπτυξη, το σχεδιασμό των προϊόντων, τη δοκιμή, τα εργαλεία παραγωγής, την εμπορία και την εξυπηρέτηση των πελατών. Ένα μεγάλο μέρος αυτού του κόστους πραγματοποιείται προτού αρχίσουν οι πωλήσεις των μηχανών. Η GEAE και η Ρ & W εκτιμούν ότι οι έκτακτες δαπάνες για την κατασκευή του νέου κινητήρα θα υπερβούν τα 800 εκατομμύρια δολάρια ΗΠΑ. Οι κατασκευαστές κινητήρων αεροσκαφών δεν μπορούν συνήθως να ελπίζουν σε απόδοση των επενδεδυμένων κεφαλαίων τους πριν παρέλθουν 15-20 χρόνια. Η διάρκεια ζωής ενός κινητήρα ανέρχεται στα 40 χρόνια περίπου.
(51) Οι αεριοστροβιλοκινητήρες για τα υφιστάμενα εμπορικά αεροσκάφη φαρδιάς ατράκτου κατασκευάζονται συνήθως από κοινοπραξίες, οι οποίες περιλαμβάνουν έναν κατασκευαστή ο οποίος έχει τη δυνατότητα να κατασκευάσει ολόκληρο τον κινητήρα (GEAE, Ρ & W ή Rolls-Royce) και έναν αριθμό κατασκευαστών που κατασκευάζουν συστατικά μέρη του κινητήρα και μοιράζονται την εργασία, τα έσοδα και τους επενδυτικούς κινδύνους. Αυτοί οι κατασκευαστές συστατικών μερών αποκαλούνται εταίροι που μοιράζονται τους κινδύνους και τα έσοδα. Κατά κανόνα, με τους εταίρους αυτούς καταρτίζεται από κοινού ένα "πρόγραμμα κατανομής των εργασιών", όπου προσδιορίζονται οι εργασίες που υποχρεούνται να εκτελέσουν οι εταίροι. Στη συνέχεια, ο κατασκευαστής των κινητήρων πληρώνει τους εταίρους από τα έσοδα που προέρχονται από τις πωλήσεις των κινητήρων και των ανταλλακτικών με βάση τα ποσοστά τους που προβλέπονται από το "πρόγραμμα κατανομής των εργασιών". Ορισμένες υποχρεώσεις και ευθύνες αναλαμβάνονται επίσης από κοινού με τους εταίρους βάσει των ίδιων ποσοστών. Ενδέχεται μάλιστα να απαγορευθεί στους εταίρους να συνάπτουν συμφωνίες συμμετοχής σε προγράμματα που εκτελούνται υπό την ευθύνη ανταγωνιστριών κατασκευαστικών εταιρειών.
(52) Η κοινοποιηθείσα συνεργασία αποτελεί ένα παράδειγμα αυξανόμενης συνεργασίας ανάμεσα σε κατασκευαστές νέων αεριοστροβιλοκινητήρων. Άλλα παραδείγματα αποτελούν η Rolls-Royce και η Ρ & W που είναι μέτοχοι της International Aero Engines (ΙΑΕ), ένα πρόγραμμα στο οποίο συμμετέχουν επίσης η Daimler Chrysler Aerospace Motoren και η Turbinen-Union (MTU) (Γερμανία), η Fiat Avio (Ιταλία) και η Japanese Aircraft Engines Corporation (JAEC) (Ιαπωνία). Η ΙΑΕ κατασκευάζει τον κινητήρα V2500, η προωστική ισχύς του οποίου κυμαίνεται από 22000 έως 33000 λίβρες. Ένα άλλο παράδειγμα συνεργασίας είναι η κοινή επιχείρηση CMF International (CFMI), που ιδρύθηκε από την GEAE και την Snecma, η οποία παράγει τον κινητήρα CMF56 με τον οποίο είναι εξοπλισμένο το αεροσκάφος Airbus 320 και είναι αποκλειστικός προμηθευτής του ίδιου κινητήρα με τον οποίο είναι εξοπλισμένα το Boeing Β737 και το Airbus Α340.
β) Ζήτηση
(53) Οι κατασκευαστές κινητήρων θα πρέπει, σε αρχικό στάδιο, να ικανοποιούν τις απαιτήσεις του κατασκευαστή του σκελετού του αεροσκάφους και οι κινητήρες που θα προσφέρουν θα πρέπει να είναι κατάλληλοι για τον συγκεκριμένο σκελετό. Στο στάδιο αυτό κατασκευαστής του κινητήρα συναλλάσσεται κυρίως με τον κατασκευαστή του σκελετού, ο οποίος συνεργάζεται στενά με τις αεροπορικές εταιρείες που πρόκειται να αγοράσουν το αεροσκάφος, προκειμένου να καθορίσουν τις προδιαγραφές για το σκελετό και τον κινητήρα. Οι κατασκευαστές σκελετών αεροσκαφών (Boeing και Airbus) καθορίζουν τις προδιαγραφές για τους κινητήρες με βάση τη ζήτηση εκ μέρους των αεροπορικών εταιρειών. Ο κατασκευαστής του σκελετού συνεπώς ενεργεί σε μεγάλο βαθμό ως εκπρόσωπος των αεροπορικών εταιρειών. Εντούτοις, επειδή οι κινητήρες χρειάζονται περισσότερο χρόνο για να κατασκευαστούν απ' ό,τι οι αντίστοιχοι σκελετοί, ο κατασκευαστής των κινητήρων θα πρέπει επίσης να προβλέψει πώς πρόκειται να εξελιχθούν οι ανάγκες των αεροπορικών εταιρειών όταν θα αρχίσει την κατασκευή. Οι τελικοί πελάτες των αεριοστροβιλοκινητήρων για εμπορικά αεροσκάφη φαρδιάς ατράκτου είναι οι αεροπορικές εταιρείες, οι οποίες συχνά αγοράζουν χωριστά τους σκελετούς και χωριστά τους κινητήρες. Αυτά τα αεροπλάνα προσφέρονται συνήθως με περισσότερους του ενός τύπους κινητήρα.
(54) Οι αεροπορικές εταιρείες βρίσκονται συνήθως σε ευνοϊκή διαπραγματευτική θέση. Ο ανταγωνισμός αφορά το κόστος κύκλου ζωής, όπως είναι η τιμή, η απόδοση, η αξιοπιστία και η διάρκεια ζωής των ανταγωνιζόμενων κινητήρων, καθώς και το προβλεπόμενο κόστος επισκευής και συντήρησης. Ο ανταγωνισμός είναι πολύ σκληρός στα πρώτα στάδια ενός προγράμματος κατασκευής κάποιου κινητήρα, επειδή ο στόχος είναι να επιλεγεί ο κινητήρας για ένα νέο σκελετό αεροσκάφους από μια σημαντική αεροπορική εταιρεία. Εντούτοις, συμβαίνει καμιά φορά να αλλάξουν οι αεροπορικές εταιρείες τον προμηθευτή κινητήρα που είχαν αρχικά επιλέξει με κάποιον άλλο. Οι αεροπορικές εταιρείες προτιμούν συνήθως να έχει τον ίδιο σχεδόν κινητήρα το σύνολο του στόλου τους, γεγονός που δίνει σ' αυτές τη δυνατότητα να χρησιμοποιούν τα ίδια ανταλλακτικά και ευνοεί την τεχνική κατάρτιση του προσωπικού και τη γενική φροντίδα και περιποίηση των κινητήρων.
ΣΤ. ΠΑΡΑΤΗΡΗΣΕΙΣ ΤΩΝ ΤΡΙΤΩΝ
(55) Ένας αριθμός από ενδιαφερόμενους τρίτους υπέβαλε τις παρατηρήσεις του σε απάντηση της ανακοίνωσης που δημοσιεύθηκε σύμφωνα με το άρθρο 19 παράγραφος 3 του κανονισμού αριθ. 17 (εφεξής: η ανακοίνωση(12). Οι παρατηρήσεις αυτές αφορούσαν κυρίως το περιεχόμενο και τη διατύπωση των δεσμεύσεων που ανέλαβαν τα μέρη, και ειδικά τον τομέα δραστηριοτήτων της Engine Alliance. Σύμφωνα με ορισμένα τρίτα μέρη, το φάσμα προωστικής ισχύος των νέων κινητήρων έχει διευρυνθεί πάρα πολύ και ενδέχεται να μειώσει τον ανταγωνισμό ανάμεσα στα μέρη στους τομείς της αγοράς όπου ανταγωνίζονται προς το παρόν. Άλλα τρίτα μέρη σχολίασαν τη δέσμευση σχετικά με τη συμμετοχή τρίτων σε εργασίες συντήρησης, επισκευής και επιθεώρησης των κινητήρων αεροσκαφών.
(56) Η Airbus τάχθηκε υπέρ της δημιουργίας της Engine Alliance, γιατί έτσι θα έχει δύο δυνατότητες επιλογής προμηθευτή όσον αφορά τον κινητήρα για το σχεδιαζόμενο αεροσκάφος Α3ΧΧ αντί για έναν (Rolls-Royce).
(57) Ο τρίτος κατασκευαστής, η Rolls-Royce, έχει κατά καιρούς κάνει διάφορες παρατηρήσεις όσον αφορά την Engine Alliance. Η Rolls-Royce υπέβαλε επίσης σχόλια με τη μορφή επίσημης αίτησης δυνάμει του άρθρου 3 του κανονισμού αριθ. 17. Συνακόλουθα η αίτηση αποσύρθηκε. Η Rolls-Royce πιστεύει, σύμφωνα με τις παρατηρήσεις της, ότι η Engine Alliance περιορίζει τόσο τον τωρινό όσο και τον μελλοντικό ανταγωνισμό ανάμεσα στα μέρη και ότι το πεδίο δραστηριοτήτων της Engine Alliance, όπως περιγράφεται στην ανακοίνωση είναι τόσο ευρύ ώστε τυχόν έγκρισή του θα περιόριζε τον ανταγωνισμό και, σε σημαντικό βαθμό, το εμπόριο ανάμεσα στα κράτη μέλη. Η Rolls-Royce πιστεύει ότι οι δεσμεύσεις που περιλαμβάνονται στην ανακοίνωση δεν είναι επαρκώς αυστηρές και ότι η δημιουργία της Engine Alliance δεν θα πρέπει να εγκριθεί παρά μόνον υπό ορισμένους πρόσθετους όρους.
(58) Συγκεκριμένα, η Rolls-Royce πιστεύει ότι το πεδίο δραστηριοτήτων της Engine Alliance θα πρέπει να περιοριστεί αυστηρά στον σχεδιασμό, στην κατασκευή, στην πώληση και στην εμπορία ενός νέου κινητήρα με ελάχιστη προωστική ισχύ 67000 λίβρες + 15 % ώστε να υπάρχουν περιθώρια εξέλιξης του κινητήρα. Από το πεδίο δραστηριοτήτων της Engine Alliance θα πρέπει να αποκλείονται επίσης οποιεσδήποτε κοινές εργασίες σχεδιασμού και κατασκευής εκτός από αυτές που είναι απαραίτητες για την ενσωμάτωση των δομοστοιχείων, την προσαρμογή του κινητήρα στον σκελετό, τις δοκιμές και την επικύρωση. Η χρησιμοποίηση του νέου κινητήρα θα πρέπει να περιοριστεί αυστηρά σε αεροσκάφη που μεταφέρουν άνω των 475 επιβατών, γεγονός που πληροί τις τωρινές προδιαγραφές της Airbus για το Α3ΧΧ. Τέλος, η Engine Alliance θα πρέπει να κοινοποιεί αμέσως προς την Επιτροπή οποιαδήποτε αλλαγή στον τομέα δραστηριοτήτων της και να μην πραγματοποιεί οποιαδήποτε τέτοια αλλαγή πριν λάβει την έγκριση της Επιτροπής.
(59) Η Rolls-Royce ισχυρίζεται επίσης ότι η Engine Alliance θα πρέπει να υποχρεωθεί να συναλλάσσεται υπό ανταγωνιστικές συνθήκες με τις ιδρυτικές της εταιρείες, ούτως ώστε να μην λαμβάνει επιδοτήσεις από αυτές. Η Engine Alliance θα πρέπει να αποτελέσει μια ανεξάρτητη επιχείρηση χωρίς καμία άμεση ή έμμεση επιδότηση ή ενίσχυση από τις ιδρυτικές της εταιρείες. Εξάλλου, η Engine Alliance θα πρέπει να υποχρεωθεί να τηρεί χωριστά λογιστικά βιβλία από τις ιδρυτικές της εταιρείες, τα οποία θα ελέγχονται κάθε χρόνο από ανεξάρτητους ελεγκτές και θα δημοσιεύονται σε ετήσια βάση.
(60) Η Rolls-Royce θεωρεί επίσης ότι θα πρέπει να απαγορευθεί στην Engine Alliance να συνάψει οποιαδήποτε αποκλειστική συμφωνία για τον νέο κινητήρα με κατασκευαστές σκελετών αεροσκαφών. Η Rolls-Royce φοβάται ότι η GEAE και η Ρ & W θα συνεργαστούν και θα "αγοράσουν" την αποκλειστικότητα για κάποιο σκελετό αεροσκάφους, γεγονός που θα μπορούσε να δημιουργήσει σοβαρούς κινδύνους για την ίδια να βρεθεί εκτός αγοράς. Τέλος, η Rolls-Royce προτείνει να υποχρεωθεί η GEAE και η θυγατρική της GECAS, που ασχολείται με χρηματοδοτικές μισθώσεις, να προσφέρουν στους πιθανούς πελάτες πραγματικές δυνατότητες επιλογής κινητήρων και υπηρεσιών συντήρησης στην περίπτωση που χρηματοδοτηθεί η αγορά οποιονδήποτε τετρακινητήριων αεροσκαφών με ικανότητα μεταφοράς άνω των 475 επιβατών. Το γεγονός αυτό θα παρεμπόδιζε την GECAS, η οποία είναι πολύ ισχυρή και βρίσκεται σε ευνοϊκή διαπραγματευτική θέση, να υποχρεώσει τους πελάτες της να νοικιάζουν αεροσκάφη που θα διαθέτουν κινητήρες GEAE ή Engine Alliance, γεγονός που θα περιόριζε τις δυνατότητες επιλογής των πιθανών πελατών και θα στρέβλωνε τον ανταγωνισμό ανάμεσα στην Engine Alliance και στη Rolls-Royce.
Ζ. ΔΕΣΜΕΥΣΕΙΣ ΠΟΥ ΠΡΟΤΕΙΝΑΝ ΤΑ ΜΕΡΗ
(61) Η Επιτροπή εξέτασε προσεκτικά όλα τα σχόλια που έλαβε και κατέληξε στο συμπέρασμα ότι δεν συνέτρεχε κανένας λόγος να τροποποιήσει την αρχική ευνοϊκή της θέση, η οποία περιλαμβάνεται στην ανακοίνωση. Εντούτοις, μετά από νέες συζητήσεις τα μέρη πρότειναν έναν συγκεκριμένο αριθμό δεσμεύσεων όσον αφορά τη δυνατότητα των τρίτων να εκτελούν εργασίες επισκευής και συντήρησης του νέου κινητήρα, τις αποκλειστικές συμφωνίες που αφορούν τον νέο κινητήρα και τις δραστηριότητες της θυγατρικής της General Elecric Company που είναι ειδικευμένη στη χρηματοδοτική μίσθωση, δηλαδή τη GECAS. Οι δεσμεύσεις που λαμβάνει υπόψη της η Επιτροπή είναι οι ακόλουθες.
(62) Η Engine Alliance θα διαθέτει σε τρίτους, υπό τους συνήθεις όρους του κλάδου, τα εγχειρίδια και τα σχετικά τεχνικά δημοσιεύματα που είναι απαραίτητα για την εκτέλεση βασικών εργασιών συντήρησης και επισκευής του νέου κινητήρα.
(63) Η Engine Alliance δεσμεύεται να μην επιδιώξει, ζητήσει ή επιβάλει τη σύναψη αποκλειστικών όρων στους κατασκευαστές αεροσκαφών με τις προσφορές της ή τις συμβάσεις της για την ανάπτυξη ή προμήθεια του νέου κινητήρα, εκτός στο πλαίσιο προσφορών κινητήρων όπου άλλος κατασκευαστής κινητήρων έχει προτείνει την σύναψη αποκλειστικής συμφωνίας.
(64) Η GEAE θα ενημερώνει εγγράφως την Επιτροπή για οποιαδήποτε παραγγελία εκ μέρους της θυγατρικής της General Electric Capital Aviation Services (GECAS) σχετικά με οποιοδήποτε νέο αεροσκάφος που είναι εξοπλισμένο με αυτόν τον νέο κινητήρα.
II. ΝΟΜΙΚΗ ΕΚΤΙΜΗΣΗ
Α. ΑΡΘΡΟ 81 ΠΑΡΑΓΡΑΦΟΣ 1 ΤΗΣ ΣΥΝΘΗΚΗΣ ΕΚ ΚΑΙ ΑΡΘΡΟ 53 ΠΑΡΑΓΡΑΦΟΣ 1 ΤΗΣ ΣΥΜΦΩΝΙΑΣ ΕΟΧ
1. Κοινή επιχείρηση με χαρακτήρα συνεργασία
(65) Η Engine Alliance πρέπει να εκτιμηθεί σύμφωνα με τους κανόνες που ίσχυαν κατά τον χρόνο της κοινοποίησης πριν ο κανονισμός (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων(13) τροποποιηθεί από τον κανονισμό (ΕΚ) αριθ. 1310/97(14).
(66) Η κοινή επιχείρηση βρίσκεται υπό τον κοινό έλεγχο των ιδρυτικών επιχειρήσεων. Η διαχειριστική διάρθρωση της Engine Alliance σημαίνει ότι καμία από τις ιδρυτικές εταιρείες δεν είναι σε θέση να επηρεάσει αποφασιστικά τη διαδικασία λήψης αποφάσεων της κοινής επιχείρησης. Οι αποφάσεις για όλα τα σημαντικά οργανωτικά θέματα θα πρέπει να λαμβάνονται ομόφωνα από την επιτροπή διαχείρισης.
(67) Οι ιδρυτικές εταιρείες θα εξακολουθήσουν να είναι υπεύθυνες για το σχεδιασμό και την παραγωγή των συστατικών μερών του νέου κινητήρα, ενώ η Engine Alliance θα είναι υπεύθυνη για την τελική συναρμολόγηση, την εμπορία και την πώληση του νέου κινητήρα, ανεξάρτητα από τις ιδρυτικές της εταιρείες. Ο νέος κινητήρας θα διατίθεται στην αγορά με την επωνυμία της Engine Alliance. Η GEAE και η Ρ & W θα πωλούν στην Engine Alliance τα εξαρτήματα που θα είναι υπεύθυνες να παράγουν σε τιμές που θα καθορίζονται βάσει μιας σταθερής μεθόδου. Η Engine Alliance θα έχει το δικό της λογαριασμό εκμετάλλευσης. Τα κέρδη και οι ζημίες θα επιμερίζονται στις ιδρυτικές εταιρείες κατά το τέλος κάθε οικονομικού έτους.
(68) Με βάση τα παραπάνω στοιχεία, η Engine Alliance θεωρείται ως μια επιχείρηση η οποία εκπληρώνει μόνιμα όλες τις λειτουργίες μιας αυτόνομης οικονομικής ενότητας. Για τον λόγο αυτό, είναι μια κοινή επιχείρηση κατά την έννοια του άρθρου 3, παράγραφος 2 του κανονισμού (ΕΟΚ) αριθ. 4064/89.
(69) Εντούτοις, επειδή η δημιουργία της Engine Alliance θα εμπεριείχε τον κίνδυνο συντονισμού της συμπεριφοράς των ιδρυτικών εταιρειών στη γειτονική αγορά αεριοστροβιλοκινητήρων για τα υφιστάμενα εμπορικά αεροσκάφη φαρδιάς ατράκτου, στην οποία ανταγωνίζονται προς το παρόν τα μέρη(15) αποκλείεται από το πεδίο εφαρμογής του κανονισμού (ΕΟΚ) αριθ. 4064/89. Συμπεραίνεται λοιπόν ότι τα μέρη, με την ίδρυση της Engine Alliance, δημιούργησαν μια κοινή συνεταιριστική επιχείρηση με χαρακτήρα συνεργασίας την οποία ελέγχουν από κοινού και η οποία πρέπει να εκτιμηθεί βάσει του άρθρου 81 παράγραφος 1 της συνθήκης.
2. Εφαρμογή του άρθρου 81, παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ στην ίδρυση και τη λειτουργία της Engine Alliance
(70) Μια συμφωνία ίδρυσης κοινής επιχείρησης δεν συνιστά καθαυτή περιορισμό του ανταγωνισμού, αλλά μπορεί να υπαχθεί στο πεδίο εφαρμογής του άρθρου 81 παράγραφος 1 (πρώην άρθρο 85 παράγραφος 1) της συνθήκης ΕΚ, εάν πληρούνται όλοι οι όροι που ορίζονται σ' αυτό το άρθρο. Μια κοινή συνεταιριστική επιχείρηση μπορεί να παρεμποδίσει, να περιορίσει ή να στρεβλώσει τον ανταγωνισμό ανάμεσα στις ιδρυτικές της εταιρείες, εάν τα μέρη είναι ήδη πραγματικοί ή δυνητικοί ανταγωνιστές.
(71) Τα μέρη ισχυρίζονται ότι δεν είναι ούτε πραγματικοί ούτε δυνητικοί ανταγωνιστές όσον αφορά τον νέο κινητήρα, επειδή δεν μπορούν να τον κατασκευάσουν εντός της καθορισμένης προθεσμίας παρά μόνον όταν συνδυάσουν τις συμπληρωματικές τους τεχνολογίες. Εντούτοις, η πίεση του χρόνου έχει μειωθεί σημαντικά από τότε που έγινε η αρχική κοινοποίηση το 1996, που η μηχανή του αεροσκάφους θα έπρεπε να κατασκευαστεί εντός πολύ περιορισμένης χρονικής περιόδου. Σύμφωνα με τις τρέχουσες εκτιμήσεις της Airbus, το σχεδιαζόμενο αεροσκάφος Α3ΧΧ δεν πρόκειται να κυκλοφορήσει πριν από το έτος 2004.
(72) Εξάλλου, και τα δύο μέρη δραστηριοποιούνται στην παραπλήσια αγορά αεριοστροβιλοκινητήρων για τα υφιστάμενα εμπορικά αεροσκάφη φαρδιάς ατράκτου. Στην αγορά αυτή και τα δύο μέρη προσφέρουν ανταγωνιστικούς αεριοστροβιλοκινητήρες των οποίων η προωστική ισχύς κυμαίνεται εντός των ορίων προωστικής ισχύος που έχουν καθοριστεί για τον νέο κινητήρα, δηλαδή από 63000 έως 93500 λίβρες. Το γεγονός ότι και τα δύο μέρη κατάφεραν κατά το παρελθόν να κατασκευάσουν μόνα τους νέους κινητήρες των οποίων η προωστική ισχύς κυμαινόταν εντός του εν λόγω φάσματος δείχνει ότι και τα δύο μέρη διαθέτουν τις απαραίτητες τεχνικές παραγωγής, ώστε να είναι σε θέση να παράγουν μόνα τους τον νέο κινητήρα. Το γεγονός ότι δραστηριοποιούνται ήδη στη γειτονική αγορά σημαίνει ότι δεν υπάρχουν μεγάλα εμπόδια τα οποία θα πρέπει να υπερπηδήσουν.
(73) Τα μέρη ισχυρίζονται εξάλλου ότι δεν θα αναλάμβαναν τον οικονομικό κίνδυνο να κατασκευάσουν μόνα τους τον νέο κινητήρα, λόγω του υψηλού κόστους κατασκευής και της αβέβαιης και περιορισμένης ζήτησης. Το επενδυτικό κόστος για να κατασκεύαζαν μόνα τους το νέο κινητήρα θα ανερχόταν σε ένα δισεκατομμύριο δολάρια ΗΠΑ περίπου ενώ το κόστος της από κοινού κατασκευής εκτιμάται στα 800 εκατομμύρια δολάρια ΗΠΑ. Τα μέρη ισχυρίζονται επίσης ότι θα πραγματοποιούσαν χωριστά αυτή την επένδυση μόνον εάν ήλπιζαν ότι η GEAE και η Ρ & W θα είχαν τόσα πολλά κέρδη που θα τους επέτρεπαν να ανακτήσουν γρήγορα τα επενδυμένα κεφάλαιά τους και θα αντιστάθμιζαν τους σημαντικούς κινδύνους που θα εμπεριείχε αυτή η επένδυση. Τα μέρη εκτιμούν ότι οι επενδύσεις θα αρχίσουν να αποδίδουν περί από το έτος 2020.
(74) Παρά το γεγονός ότι το κόστος κατασκευής του νέου κινητήρα είναι πολύ υψηλό, το γεγονός καθαυτό δεν θα μπορούσε να αποτελέσει σημαντικό εμπόδιο για τα μέρη προκειμένου να κατασκευάσει μόνο του το καθένα τον εν λόγω κινητήρα. Τα μέρη έχουν πραγματοποιήσει μέχρι τώρα σημαντικές επενδύσεις στις οικογένειες κινητήρων που ήδη διαθέτουν, ορισμένες από τις οποίες κυκλοφορούν στην αγορά πριν από λίγα χρόνια (π.χ. ο Ρ & W 4000). Επιπλέον, και τα δύο μέρη ανήκουν σε διεθνείς εταιρείες με πολύ σημαντικούς χρηματοοικονομικούς πόρους. Η GEAE αποτελεί μέρος της General Electric Company, της μεγαλύτερης εταιρείας στον κόσμο, και η Ρ & W ανήκει στην United Technologies Corporation, που είναι και οι δύο εταιρείες με πολύ σημαντικές χρηματοοικονομικές δυνατότητες (βλέπε αιτιολογικές σκέψεις 5 έως 8). Κατά συνέπεια, καθένα από τα δύο μέρη θα μπορούσε να αναλάβει μόνο του τους τεχνικούς και χρηματοοικονομικούς κινδύνους που συνδέονται με το σχεδιασμό και την παραγωγή του νέου κινητήρα. Τα μέρη θα μπορούσαν επίσης να μειώσουν τους χρηματοοικονομικούς κινδύνους μοιράζοντας το κόστος με εταίρους, οι οποίοι θα έπαιζαν το ρόλο των προμηθευτών και των υπεργολάβων.
(75) Με βάση τα παραπάνω η Επιτροπή κρίνει ότι, παρότι θα στοίχιζε λιγότερο στα μέρη να κατασκευάσουν το νέο κινητήρα από κοινού, έχουν εντούτοις την τεχνική και την οικονομική δυνατότητα να τον κατασκευάσει καθένα χωριστά. Επομένως, τα μέρη θα μπορούσαν να ήταν ανταγωνιστές για το νέο κινητήρα στο πλαίσιο ενός περιορισμένου ολιγοπωλίου που θα το αποτελούσαν μάλιστα μόνο τρεις κατασκευαστές. Η ίδρυση και η λειτουργία της Engine Alliance περιορίζει σημαντικά τον ανταγωνισμό για το νέο κινητήρα, επειδή μειώνει τον αριθμό των πιθανών προμηθευτών από τρεις (GEAE, Ρ & W και Rolls-Royce) σε δύο (Engine Alliance και Rolls-Royce).
3. Συνέπειες για το εμπόριο μεταξύ των κρατών μελών
(76) Επειδή οι πιθανοί πελάτες για τον νέο κινητήρα είναι οι αεροπορικές εταιρείες οι οποίες διαθέτουν εκτεταμένο δίκτυο αερογραμμών και εκτελούν πτήσεις μεγάλων αποστάσεων κυρίως στην περιοχή του ασιατικού Ειρηνικού, οι συνέπειες από την ίδρυση της Engine Alliance θα γίνουν κατά κύριο λόγο αισθητές στην περιοχή αυτή. Εντούτοις, αεροσκάφη με αεριοστροβιλοκινητήρες αγοράζονται και χρησιμοποιούνται και από αεροπορικές εταιρείες του ΕΟΧ καθώς και από αεροπορικές εταιρείες εκτός ΕΟΧ, οι οποίες όμως μεταφέρουν επιβάτες ανάμεσα στα κράτη μέλη. Στους πιθανούς πελάτες συνεπώς περιλαμβάνονται και οι εταιρείες που έχουν την έδρα τους εντός του ΕΟΧ καθώς και ένας κατασκευαστής σκελετών αεροσκαφών, η Airbus, η οποία έχει την έδρα της στη Γαλλία. Εξάλλου, η GEAE ικαι η Ρ & W προωθούν τα προϊόντα τους στην αγορά μέσω των αντιπροσώπων τους που είναι εγκατεστημένοι εντός του ΕΟΧ και διαθέτουν εγκαταστάσεις συντήρησης και επισκευής καθώς και αποθήκες ανταλλακτικών εντός του ΕΟΧ. Επομένως, η ίδρυση της Engine Alliance θα μπορούσε να επηρεάσει σημαντικά το εμπόριο μεταξύ των κρατών μελών κατά την έννοια του άρθρου 81 παράγραφος 1 της συνθήκης ΕΚ.
Β. ΑΡΘΡΟ 81 ΠΑΡΑΓΡΑΦΟΣ 3 ΤΗΣ ΣΥΝΘΗΚΗΣ ΕΚ ΚΑΙ ΑΡΘΡΟ 53 ΠΑΡΑΓΡΑΦΟΣ 3 ΤΗΣ ΣΥΜΦΩΝΙΑΣ ΕΟΧ
(77) Η κοινοποιηθείσα συμφωνία ανάμεσα στην GEAE και την Ρ & W παρουσιάζει τα ακόλουθα χαρακτηριστικά: αφορά την κατασκευή ενός νέου κινητήρα για ένα σχεδιαζόμενο αεροσκάφος, δύο προϊόντα που δεν διατίθενται ακόμη στην αγορά και των οποίων η ζήτηση είναι αβέβαιη. Η κατασκευή αυτού του νέου κινητήρα συνεπάγεται μεγάλες επενδύσεις, οι οποίες δεν προβλέπεται να αρχίσουν να αποδίδουν πριν παρέλθουν τουλάχιστον δεκαπέντε έτη. Εξάλλου, παρόλο ότι μειώνει τον αριθμό των πιθανών ανταγωνιστών, αποτελεί μια ρεαλιστική εναλλακτική λύση για τον μόνο εναπομένοντα προμηθευτή κινητήρων, τη Rolls-Royce, η οποία θα μπορέσει να προσφέρει μια παραλλαγή ενός από τους κινητήρες που ήδη κατασκευάζει.
(78) Η Επιτροπή λαμβάνοντας υπόψη όλους αυτούς τους παράγοντες συμπεραίνει ότι η κοινοποιηθείσα συμφωνία ανάμεσα στην GEAE και την Ρ & W πληροί τους τέσσερις όρους οι οποίοι ορίζονται στο άρθρο 81 παράγραφος 3 της συνθήκης ΕΚ και στο άρθρο 53 παράγραφος 3 της συμφωνίας ΕΟΧ, προκειμένου να τύχει απαλλαγής.
1. Τεχνική και οικονομική πρόοδος
(79) Η ανταγωνιστική πίεση στον τομέα των αερομεταφορών έχει ως συνέπεια να καθοριστούν αυστηρότερα κριτήρια επίδοσης, ειδικά όσον αφορά το λειτουργικό κόστος και τα περιβαλλοντικά πρότυπα. Αυτά τα κριτήρια επίδοσης εφαρμόζονται τόσο στα νέα αεροσκάφη που εκτελούν μεγάλα δρομολόγια όσο και στους κινητήρες γι' αυτά τα αεροσκάφη. Ο νέος κινητήρας θα πρέπει να πληροί αυστηρότερα κριτήρια επίδοσης απ' ό,τι οποιοσδήποτε από τους υπάρχοντες κινητήρες. Η συνεργασία επιτρέπει στα μέρη να συγκεντρώσουν τις προσπάθειές τους στην κατασκευή των ειδικών συστατικών μερών του κινητήρα στα οποία διαθέτουν τεχνολογικό πλεονέκτημα, όπως είναι π.χ. η τεχνολογία στροβιλοκινητήρων με ανεμιστήρα της Ρ & W και η τεχνολογία συμπιεστών υψηλής πίεσης της GEAE. Η συνεργασία θα επιτρέψει στα μέρη να κατασκευάσουν έναν κινητήρα ο οποίος θα είναι φθηνότερος από την άποψη της συντήρησης και του κόστους μεταφοράς ανά επιβάτη και ανά μίλι, θα εκπέμπει λιγότερα αέρια και θα προκαλεί λιγότερο θόρυβο απ' ότι οι υπάρχοντες κινητήρες των μερών. Δεν υπάρχει κινητήρας στην αγορά που να πληροί αυτά τα κριτήρια.
(80) Οι αρμοδιότητες για το σχεδιασμό και την παραγωγή εντός της Engine Alliance θα κατανεμηθούν ανάμεσα στα μέρη με βάση τα τεχνολογικά τους πλεονεκτήματα. Κατ' αυτό τον τρόπο τα μέρη θα μπορέσουν να κατασκευάσουν τον κινητήρα εντός συντομότερου χρονικού διαστήματος. Η συνεργασία αυτή εξάλλου θα μειώσει σημαντικά και το κόστος παραγωγής. Οι επενδυτικές δαπάνες στην περίπτωση που κάθε μέρος θα κατασκεύαζε μόνο του τον κινητήρα θα ανερχόταν, κατά την άποψη των μερών, σε ένα δισεκατομμύριο δολάρια ΗΠΑ περίπου έναντι 800 εκατομμυρίων δολαρίων ΗΠΑ περίπου στην περίπτωση της από κοινού κατασκευής.
2. Το όφελος για τους καταναλωτές
(81) Ο νέος τελειοποιημένος από τεχνική άποψη κινητήρας θα είναι προς όφελος και των κατασκευαστών σκελετών αεροσκαφών όσο και των αεροπορικών εταιρειών. Η Airbus μάλιστα δήλωσε ότι είναι υπέρ της Engine Alliance, γιατί της προσφέρει έναν ακόμη κινητήρα για το σχεδιαζόμενο αεροσκάφος Α3ΧΧ.
(82) Ο νέος κινητήρας παρουσιάζει επίσης και άλλα πλεονεκτήματα, επειδή μειώνει το λειτουργικό κόστος, είναι κατάλληλος για μεγαλύτερες διαδρομές χωρίς ενδιάμεση στάση και πληροί τα νέα κριτήρια όσον αφορά το θόρυβο εντός των αεροδρομίων. Το μειωμένο λειτουργικό κόστος προβλέπεται να ωφελήσει τους κατασκευαστές σκελετών αεροσκαφών όσο και τις αεροπορικές εταιρείες καθώς και, σε τελευταία ανάλυση, τους επιβάτες των αεροπορικών εταιρειών με μείωση των τιμών εξαιτίας των μεγάλων ανταγωνιστικών πιέσεων στην αγορά.
3. Ο απαραίτητος χαρακτήρας της επιχείρησης
(83) Τα μέρη, αν και θα μπορούσαν από τεχνική και οικονομική άποψη να κατασκευάσουν μόνο του το καθένα τον νέο κινητήρα, θα χρειάζονταν περισσότερο χρόνο και το κόστος δεν θα ήταν το ίδιο με αυτό της Engine Alliance. Προς το παρόν δεν υπάρχει κανένας ανταγωνιστικός κινητήρας στην αγορά, αλλά η Rolls-Royce κατασκευάζει μια παραλλαγή του δικού της κινητήρα Trent για το σχεδιαζόμενο αεροσκάφος Α3ΧΧ. Κατά συνέπεια, η συνεργασία είναι ο μόνος τρόπος για να τεθεί στην αγορά γρηγορότερα από ότι θα ήταν δυνατόν υπό διαφορετικές συνθήκες ένας ανταγωνιστικός κινητήρας.
(84) Συνεπώς, η ίδρυση και λειτουργία της Engine Alliance μπορεί να θεωρηθεί ως απαραίτητη για την επίτευξη των προαναφερόμενων στόχων. Θα πρέπει όμως να διασφαλιστεί ότι η συνεργασία δεν θα υπερβαίνει το πεδίο δραστηριοτήτων που είχε κοινοποιηθεί και είχε θεωρηθεί ως απαραίτητο για την επίτευξη των προαναφερόμενων στόχων.
(85) Η Επιτροπή πιστεύει ότι υπάρχει κίνδυνος να προσαρμοστεί αργότερα ο κινητήρας ώστε να χρησιμοποιείται και για άλλα αεροσκάφη εκτός από αυτά για τα οποία προοριζόταν αρχικά. Τα μέρη έχουν επιβεβαιώσει ότι ο νέος κινητήρας θα μπορούσε να προσαρμοστεί ώστε να χρησιμοποιηθεί και για άλλα αεροσκάφη, παρά το γεγονός ότι η προσαρμογή αυτή θα ήταν δαπανηρή και χρονοβόρα. Όπως επισημαίνεται παραπάνω, στις αιτιολογικές σκέψεις 34 και 35, οι αεριοστροβιλοκινητήρες μετασκευάζονται συχνά ώστε να αποκτήσουν πρόσθετα χαρακτηριστικά και να είναι κατάλληλοι και για άλλα αεροσκάφη εκτός από αυτά για τα οποία προορίζονταν αρχικά. Οι τρεις κατασκευαστές έχουν αναπτύξει κατά το παρελθόν "οικογένειες" κινητήρων για ένα ευρύ φάσμα αεροσκαφών. Οι ενέργειες αυτές ενθαρρύνονται συχνά από τις αεροπορικές εταιρείες και τους κατασκευαστές σκελετών αεροσκαφών, που ψάχνουν για νέους και με καλύτερες επιδόσεις κινητήρες για τους νέους τύπους αεροσκαφών και ζητούν από τους κατασκευαστές κινητήρων να κατασκευάζουν παραλλαγές των υφισταμένων κινητήρων. Το ενδεικτικό φάσμα προωστικής ισχύος του νέου κινητήρα είναι τελικά αρκετά ευρύ ώστε να επιτρέπει τέτοιες προσαρμογές.
(86) Στην περίπτωση που ο νέος κινητήρας, με τα μοναδικά χαρακτηριστικά που διαθέτει, θα είχε εμπορική επιτυχία, τα μέρη θα είχαν κάποιο κίνητρο να τον προσαρμόσουν ώστε να μπορεί να χρησιμοποιείται και σε υπάρχοντα εμπορικά αεροσκάφη φαρδιάς ατράκτου αντί να κατασκευάζουν παραλλαγές των δικών τους κινητήρων. Τα μέρη θα είχαν κάποιο κίνητρο να κατασκευάσουν τέτοιες παραλλαγές προκειμένου να αναρτήσουν τα κεφάλαια που θα έχουν επενδύσει για τον νέο κινητήρα. Το γεγονός αυτό θα είχε ως αποτέλεσμα τη μείωση του ανταγωνισμού ανάμεσα στα μέρη στην αγορά αεριοστροβιλοκινητήρων για τα υπάρχοντα εμπορικά αεροσκάφη φαρδιάς ατράκτου, όπου ανταγωνίζονται προς το παρόν τα μέρη και συνδυασμένο μερίδιό τους είναι πολύ υψηλό (βλέπε αιτιολογικές σκέψεις 42 έως 45). Θα είχε επίσης ως συνέπεια τη μείωση των δυνατοτήτων επιλογής των πελατών. Η αγορά αεριοστροβιλοκινητήρων για τα υπάρχοντα εμπορικά αεροσκάφη φαρδιάς ατράκτου χαρακτηρίζεται από τα πολύ υψηλά εμπόδια εισόδου σ' αυτήν και από την πολύ μεγάλη συγκέντρωση, δεδομένου ότι υπάρχουν μόνον τρεις κατασκευαστές. Η αγορά αυτή επίσης είναι πολύ σημαντική από οικονομική άποψη.
(87) Με βάση τα προαναφερόμενα, η Επιτροπή θεωρεί ότι είναι απαραίτητο να επιβληθεί ως όρος ότι η συνεργασία θα περιορίζεται αυστηρά σε έναν ειδικό κινητήρα ο οποίος θα προορίζεται αποκλειστικά για το σχεδιαζόμενο αεροσκάφος Α3ΧΧ και για τους πιθανούς επιμηκυμένους τύπους του αεροσκάφους Β747-400. Είναι επίσης απαραίτητο να επιβληθούν ορισμένες υποχρεώσεις στα μέρη, ούτως ώστε να διασφαλιστεί ότι η συνεργασία δεν θα επεκταθεί και σε άλλα προϊόντα.
4. Διατήρηση ανταγωνιστικών συνθηκών
(88) Θα διατηρηθούν οι ανταγωνιστικές πιέσεις σε σχέση με τον νέο κινητήρα, δεδομένου ότι η Rolls-Royce θα προσφέρει το δικό της κινητήρα Trent 900 για το σχεδιαζόμενο αεροσκάφος Α3ΧΧ. Έχει ήδη υπογραφεί σχετικό πρωτόκολλο συμφωνίας ανάμεσα στην Airbus και την Rolls-Royce. Η Rolls-Royce αποτελεί επίσης έναν πιθανό ανταγωνιστή για έναν κινητήρα ο οποίος θα προορίζεται για τους πιθανούς επιμηκυμένους τύπους του αεροσκάφους Β747-400. Επομένως, η συνεργασία μεταξύ των μερών δεν θα εξαλείψει τον ανταγωνισμό για την προμήθεια του νέου κινητήρα.
Γ. ΟΡΟΙ ΠΟΥ ΘΑ ΣΥΝΟΔΕΥΟΥΝ ΤΗΝ ΑΠΟΦΑΣΗ
(89) Σύμφωνα με το άρθρο 8 του κανονισμού αριθ. 17 και το πρωτόκολλο αριθ. 21 της συμφωνίας ΕΟΧ, η Επιτροπή μπορεί να επιβάλει όρους με μιαν απόφαση σύμφωνα με το άρθρο 81 παράγραφος 3 της συνθήκης ΕΚ και το άρθρο 53 παράγραφος 3 της συμφωνίας ΕΟΧ. Για τους λόγους οι οποίοι εκτίθενται στις αιτιολογικές σκέψεις 85, 86 και 87, η απόφαση θα πρέπει να συνοδεύεται από έναν όρο σύμφωνα με τον οποίο η Engine Alliance θα ασχοληθεί αποκλειστικά με τον νέο κινητήρα για το σχεδιαζόμενο αεροσκάφος Α3ΧΧ και για τους τυχόν μελλοντικούς επιμηκυμένους τύπους του αεροσκάφους Β747-400. Θα πρέπει επίσης να διασφαλιστεί ότι οι ιδρυτικές εταιρείες θα αναπτύξουν χωριστά την τεχνολογία που είναι απαραίτητη για την κατασκευή των συστατικών μερών για τα οποία είναι υπεύθυνες.
(90) Το πεδίο δραστηριοτήτων της Engine Alliance προσδιορίζεται με βάση τους τύπους αεροπλάνων στα οποία θα τοποθετηθεί μελλοντικά ο νέος κινητήρας. Ένας άλλος τρόπος θα ήταν να καθοριστεί αυτό το πεδίο δραστηριοτήτων με βάση την προωστική ισχύ του νέου κινητήρα. Αυτός ο προσδιορισμός όμως είναι δύσκολος στη συγκεκριμένη περίπτωση, επειδή ούτε η Airbus ούτε η Boeing δεν έχουν λάβει ακόμη τελική απόφαση σχετικά με την ισχύ του κινητήρα που θα χρειαστούν για τα μελλοντικά τους αεροσκάφη. Εξάλλου, το φάσμα προωστικής ισχύος ενός κινητήρα αυξάνεται συχνά μετά από αίτημα των κατασκευαστών σκελετών αεροσκαφών. Επομένως, η Engine Alliance θα πρέπει να διαθέτει επαρκή περιθώρια ώστε να προσαρμόσει το φάσμα της προωστικής ισχύος σύμφωνα με τις απαιτήσεις των κατασκευαστών.
(91) Προκειμένου να διασφαλιστεί ότι ο νέος κινητήρας θα προσφέρεται μόνο για τα μελλοντικά εμπορικά αεροσκάφη, θα πρέπει να προσδιοριστούν και οι πιθανοί τύποι αεροσκαφών για τα οποία προορίζεται ο νέος κινητήρας με βάση τον αριθμό των επιβατών. Για τον λόγο αυτό, η Επιτροπή θεωρεί σκόπιμο να περιορίσει τη χρήση του νέου κινητήρα στο αεροσκάφος Α3ΧΧ και στους πιθανούς επιμηκυμένους τύπους του αεροσκάφους Boeing Β747-400 οι οποίοι είναι σχεδιασμένοι κατά τέτοιο τρόπο ώστε να μπορούν να μεταφέρουν άνω των 450 επιβατών(16).
Δ. ΥΠΟΧΡΕΩΣΕΙΣ ΠΟΥ ΘΑ ΣΥΝΟΔΕΥΟΥΝ ΤΗΝ ΑΠΟΦΑΣΗ
(92) Για να είναι σε θέση η Επιτροπή να ελέγχει εάν τα μέρη συμμορφώνονται με τον παραπάνω όρο, η απόφαση θα πρέπει επίσης να συνοδεύεται και από ορισμένες υποχρεώσεις σύμφωνα με το άρθρο 86 του κανονισμού αριθ. 17 και του πρωτοκόλλου αριθ. 21 της συμφωνίας για τον ΕΟΧ. Για να μπορεί η Επιτροπή να ελέγχει ότι η συνεργασία δεν υπερβαίνει το πεδίο δραστηριοτήτων χωρίς τη δική της έγκριση, τα μέρη θα πρέπει να κοινοποιήσουν στην Επιτροπή το συντομότερο δυνατό οποιαδήποτε αλλαγή που πρόκειται να επέλθει στο πεδίο δραστηριοτήτων της Engine Alliance και οπωσδήποτε πριν την πραγματοποίηση οποιασδήποτε τέτοιας αλλαγής.
(93) Για να μπορεί η Επιτροπή να εξακριβώνει ότι θα παραμένει αναλλοίωτο το κοινοποιηθέν πεδίο δραστηριοτήτων της Engine Alliance, η Engine Alliance θα πρέπει να αποτελέσει χωριστό νομικό πρόσωπο που θα ασκεί εμπορικές δραστηριότητες για ίδιο λογαριασμό και θα εφαρμόζει τους ίδιους όρους έναντι των μητρικών της εταιρειών όπως και έναντι των λοιπών όσον αφορά την προμήθεια κινητήρων αεροσκαφών. Θα τηρεί επίσης χωριστά λογιστικά βιβλία. Η συμφωνία LLC προβλέπει ότι η Engine Alliance θα ελέγχεται κάθε χρόνο από ανεξάρτητους ελεγκτές. Επιπλέον, η Engine Alliance θα έχει την υποχρέωση να κοινοποιεί στην Επιτροπή τις εκθέσεις ελέγχου. Η ίδια υποχρέωση ισχύει και για τα λογιστικά βιβλία, εάν της το ζητήσει η Επιτροπή.
(94) Η Επιτροπή θεωρεί ότι δεν είναι ρεαλιστικό από οικονομική άποψη να απαγορεύσει στις ιδρυτικές εταιρείες να επιδοτούν ή να ενισχύουν άμεσα ή έμμεσα την Enginc Alliance. Αυτό θα ήταν ανέφικτο, λαμβανομένων υπόψη των χαρακτηριστικών αυτής της αγοράς, που είναι το πολύ υψηλό κόστος κατασκευής και το μεγάλο χρονικό διάστημα που χρειάζεται για την κατασκευή αυτή.
(95) Η Engine Alliance θα πρέπει να διαθέτει στην αγορά και να πωλεί μόνο τον νέο κινητήρα. Εάν επιτρεπόταν στην κοινή επιχείρηση να εμπορεύεται και να πωλεί και τους κινητήρες που κατασκευάζουν μόνα τους τα μέρη, θα περιοριζόταν ο ανταγωνισμός ανάμεσα στα μέρη όσον αφορά τους κινητήρες που ήδη κατασκευάζουν. Η κοινοποιηθείσα συμφωνία LLC προβλέπει ότι η πώληση του νέου κινητήρα θα αποτελεί ευθύνη της Engine Alliance και ότι η Engine Alliance δεν θα εμπορεύεται κανέναν από τους άλλους κινητήρες των μερών. Θα πρέπει επίσης να προσδιοριστεί ο ρόλος του προσωπικού εμπορίας και πώλησης της Ρ & W και της GEAE. Οι ιδρυτικές εταιρείες συνεπώς δεν μπορούν να εμπορεύονται τον νέο κινητήρα ή να έχουν πρόσβαση στις απαντήσεις που δίνονται στους πιθανούς αγοραστές του νέου κινητήρα. Εξάλλου, στην περίπτωση που κάποιος πελάτης ζητήσει προσφορά για πολλούς κινητήρες, η οποία θα περιλαμβάνει τόσο τον νέο κινητήρα όσο και τους κινητήρες που κατασκευάζουν μόνα τους τα μέρη, οι εκπτώσεις ή οι υπόλοιποι όροι που ισχύουν για την πώληση του νέου κινητήρα θα πρέπει να αποτελέσουν αντικείμενο χωριστής προσφοράς. Οι ιδρυτικές εταιρείες δεν μπορούν να αποκαλύπτουν στην Engine Alliance ούτε η μία στην άλλη τους όρους των δικών τους χωριστών προσφορών.
(96) Προκειμένου να διατηρηθεί ο ανταγωνισμός ανάμεσα στα μέρη εκτός του πλαισίου της Engine Alliance, θα πρέπει επίσης η ανταλλαγή εμπιστευτικών πληροφοριών να περιορίζεται σε αυτές που είναι αναγκαίες ώστε να διασφαλίζεται η καλή λειτουργία της κοινής επιχείρησης. Σύμφωνα με τη συμφωνία LLC, η Engine Alliance και τα μέρη θα πρέπει να λάβουν κάποια μέτρα διασφάλισης, τα οποία θα παρεμποδίζουν την ανταλλαγή ευαίσθητων πληροφοριών από την άποψη του ανταγωνισμού. Στα μέτρα αυτά περιλαμβάνεται η υποχρέωση να τηρούνται χωριστά, εντός των εγκαταστάσεων του κάθε μέρους, όλες οι εμπιστευτικές πληροφορίες οι οποίες δεν είναι απαραίτητες για την κατασκευή του νέου κινητήρα, καθώς και η υποχρέωση που έχουν τα μέρη να εκπαιδεύσουν καταλλήλως το προσωπικό τους ώστε να τηρούν τα μέτρα ασφάλισης του απορρήτου. Επιπλέον, θα πρέπει να επισημανθεί ότι δεν πρέπει να ανταλλάσονται μεταξύ των GEAE, Ρ & W και της Engine Alliance εμπιστευτικές πληροφορίες συμπεριλαμβανομένων των απόρρρητων πληροφοριών τεχνολογικού περιεχομένου, της στρατηγικής εμπορίας, των ποσοτήτων, των τιμών, των εκπτώσεων και των λοιπών όρων πώλησης, όσον αφορά τις χωριστές προσφορές κινητήρων των GEAE και Ρ & W. Θα πρέπει επίσης να υποχρεωθεί το προσωπικό της Engine Alliance να υπογράψει συμφωνία τήρησης του απορρήτου ώστε να διασφαλιστεί ότι θα τηρούνται αυτές οι αρχές.
Ε. ΔΙΑΡΚΕΙΑ ΤΗΣ ΑΠΑΛΛΑΓΗΣ
(97) Σύμφωνα με το άρθρο 8 του κανονισμού αριθ. 17 και το πρωτόκολλο αριθ. 21 της συμφωνίας ΕΟΧ, η απόφαση εφαρμογής του άρθρου 81 παράγραφος 3 της συνθήκης εκδίδεται για ορισμένο χρονικό διάστημα. Σύμφωνα με το άρθρο 6 του κανονισμού αριθ. 17, η ημερομηνία έναρξης της ισχύος της απόφασης αυτής δεν μπορεί να είναι προγενέστερη της ημερομηνίας κοινοποίησης.
(98) Η παρούσα απόφαση αφορά έναν τομέα όπου χρειάζεται πολύς χρόνος για την παραγωγή ενός νέου προϊόντος και χρειάζονται τουλάχιστον δεκαπέντε χρόνια μέχρι να αρχίσουν να αποδίδουν οι επενδύσεις. Ενόψει αυτού και σύμφωνα με το άρθρο 6 του κανονισμού αριθ. 17, η παρούσα απόφαση θα αρχίσει να ισχύει από την ημερομηνία της κοινοποίησης και για περίοδο δεκαπέντε (15) ετών. Η απαλλαγή, συνεπώς, χορηγείται μέχρι τις 26 Σεπτεμβρίου 2011.
(99) Η παρούσα απόφαση εκδίδεται με την επιφύλαξη της εφαρμογής του άρθρου 82 [πρώην 86] της συνθήκης ΕΚ και του άρθρου 54 της συμφωνίας ΕΟΧ.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με το άρθρο 81 παράγραφος 3 της συνθήκης ΕΚ και το άρθρο 53 παράγραφος 3 της συμφωνίας ΕΟΧ, οι διατάξεις του άρθρου 81 παράγραφος 1 της συνθήκης ΕΚ και του άρθρου 53 παράγραφος 1 της συμφωνίας ΕΟΧ κηρύσσονται με την παρούσα απόφαση ανεφάρμοστες όσον αφορά i) το πρωτόκολλο συμφωνίας της 27ης Μαΐου 1998 ανάμεσα στην Engine Alliance και την Airbus, ii) τη συμφωνία σύστασης της κοινής επιχείρησης της 28ης Αυγούστου 1996 και iii) την συμφωνία Limited Liability Company της 28ης Αυγούστου 1996.
Άρθρο 2
Η παρούσα απόφαση υπόκειται στον ακόλουθο όρο:
το πεδίο δραστηριοτήτων της Engine Alliance θα πρέπει να περιοριστεί στο σχεδιασμό, την κατασκευή, την εμπορία, την πώληση, τη συντήρηση και την επισκευή του κοινοποιηθέντος νέου κινητήρα αεροσκαφών, καθώς και των παραλλαγών του. Ο εν λόγω κινητήρας και οι παραλλαγές του θα πρέπει να χρησιμοποιηθούν μόνο για το σχεδιαζόμενο αεροσκάφος Airbus Α3ΧΧ και για οποιαδήποτε παραλλαγή αυτού του αεροσκάφους που θα χρησιμοποιείται για τη μεταφορά επιβατών ή φορτίων, καθώς και για οποιοδήποτε μελλο ντικό τετρακινητήριο αεροσκάφος Boeing το οποίο, στην τυπική του διαμόρφωση, είναι σχεδιασμένο κατά τέτοιο τρόπο ώστε να μπορεί να μεταφέρει άνω των 450 επιβατών. Η κοινή επιχείρηση θα πρέπει να περιοριστεί στις εργασίες που είναι απαραίτητες για την ενσωμάτωση των δομοστοιχείων και για την προσαρμογή του κινητήρα στον σκελετό. Ειδικότερα, η GEAE και η Ρ & W θα αναπτύξουν χωριστά η μία από την άλλη τις τεχνολογίες που είναι απαραίτητες για τα βασικά δομοστοιχεία τα οποία έχει αναλάβει κάθε μία από αυτές, δηλαδή όσον αφορά την GEAE τον συμπιεστή υψηλής πίεσης, τον αεριοστρόβιλο υψηλής πίεσης και τον θάλαμο καύσης υψηλής πίεσης και όσον αφορά την Ρ & W τον ανεμιστήρα, τον συμπιεστή χαμηλής πίεσης, τον αεριοστρόβιλο χαμηλής πίεσης και το κάλυμμα της εξάτμισης του αεριοστροβίλου.
Άρθρο 3
Η παρούσα απόφαση υπόκειται στις ακόλουθες υποχρεώσεις:
1. τα μέρη κοινοποιούν στην Επιτροπή το ταχύτερο δυνατόν οποιαδήποτε προτεινόμενη αλλαγή όσον αφορά το πεδίο δραστηριοτήτων της Engine Alliance και μάλιστα πριν υλοποιηθεί οποιαδήποτε αλλαγή·
2. η Engine Alliance συνιστά ως χωριστό νομικό πρόσωπο που ασκεί τις εμπορικές της δραστηριότητες για ίδιο λογαριασμό διαπραγματεύεται απευθείας τις συμβάσεις με τους πελάτες της και θα εφαρμόζει τους ίδιους όρους έναντι των μητρικών της εταιρειών όπως και έναντι των λοιπών όσον αφορά την προμήθεια κινητήρων αεροσκαφών. Τα λογιστικά βιβλία, καθώς και οι εκθέσεις ελέγχου της Engine Alliance, τηρούνται βάσει χωριστού λογιστικού συστήματος σε σχέση με την Ρ & W και την GEAE. Οι εκθέσεις ελέγχου κοινοποιούνται στην Επιτροπή. Η Engine Alliance υποχρεούται επίσης να κοινοποιήσει και τα λογιστικά στοιχεία, εάν της το ζητήσει η Επιτροπή. Η Ρ & W και η GEAE δεν υποχρεούνται και δεν πρέπει να διαθέτουν η μία στην άλλη τις πληροφορίες που αφορούν το πραγματικό κόστος·
3. το προσωπικό εμπορίας και πωλήσεων της Ρ & W και της GEAE περιορίζεται στο ρόλο των επαφών με τους πελάτες και της διαβίβασης των αιτήσεων για γενικές πληροφορίες όσον αφορά τα διάφορα προϊόντα, καθώς και για τεχνικές πληροφορίες όσον αφορά τον νέο κινητήρα. Το προσωπικό της Ρ & W και της GEAE δεν έχει πρόσβαση στις απαντήσεις που θα δίνονται στους πελάτες από την Engine Alliance·
4. εάν κάποιος πελάτης ζητήσει μια προσφορά για πολλούς κινητήρες που θα αφορά, αφενός, τους κινητήρες που κατασκευάζει η Ρ & W ή/και η International Aero-engines ή κινητήρες που κατασκευάζει η GEAE ή/και η CFΜΙ και, αφετέρου, τον νέο κινητήρα, οι εκπτώσεις ή οι άλλοι όροι πώλησης του νέου κινητήρα θα αποτελέσουν αντικείμενο χωριστής προσφοράς. Εξάλλου, ούτε η GEAE ούτε η Ρ & W δεν θα αποκαλύψουν στην Engine Alliance ούτε η μία στην άλλη τη φύση ή τους όρους που θα έχει επιλέξει καθεμία για τις δικές της χωριστές προσφορές·
5. όσον αφορά τις χωριστές προσφορές κινητήρων των GEAE και των Ρ & W η Engine Alliance, η Ρ & W και η GEAE λαμβάνουν μέτρα διασφάλισης ώστε να μην ανταλλάσσονται ανάμεσά τους εμπιστευτικές και ευαίσθητες από την άποψη του ανταγωνισμού πληροφορίες, όπως είναι οι απόρρητες πληροφορίες τεχνολογικού περιεχομένου, οι στρατηγικές εμπορίας, οι ποσότητες, οι τιμές ή θέματα που αναφέρονται στο σημείο 4 ("εμπιστευτικές πληροφορίες"), συμπεριλαμβανομένης της απαιτήσεως το προσωπικό της Engine Alliance να υπογράψει μια συμφωνία τήρησης του απορρήτου ούτως ώστε να διασφαλιστεί η τήρηση αυτών των αρχών.
Άρθρο 4
Η παρούσα απόφαση εφαρμόζεται από την ημερομηνία κοινοποίησης των συμφωνιών που αναφέρονται στο άρθρο 1 μέχρι τις 26 Σεπτεμβρίου 2011.
Άρθρο 5
Η παρούσα απόφαση απευθύνεται στις ακόλουθες επιχειρήσεις:
1. General Electric Company 1299 Pennsylvania Avenue, NW
Suite 1100W
Washington , D.C. 20004 USA
2. United Technologies Corporation United Technologies Building Hartford , Connecticut 06101 USA.
Βρυξέλλες, 14 Σεπτεμβρίου 1999.

Labels: 8
4
15
1